Proposta għal REGOLAMENT TAL-PARLAMENT EWROPEW U TAL-KUNSILL dwar il-provi kliniċi fuq prodotti mediċinali għall-użu mill-bniedem, u li jħassar id-Direttiva 2001/20/KE /* COM/2012/0369 final - 2012/0192 (COD) */





MEMORANDUM TA' SPJEGAZZJONI 1. KUNTEST TAL-PROPOSTA Il-provi kliniċi kif definiti fid-Direttiva 2001/20/KE tal-Parlament Ewropew u tal-Kunsill tal-4 ta' April 2001 dwar l-approssimazzjoni tal-liġijiet, regolamenti u dispożizzjonijiet amministrattivi tal-Istati Membri li jirrelataw għall-implimentazzjoni ta' prattika korretta ta' klinika fit-twettiq ta' provi kliniċi fuq prodotti mediċinali għall-użu mill-bniedem[1], huma investigazzjonijiet tal-mediċini fil-bnedmin fejn il-mediċini huma applikati barra mill-prassi klinika tajba fuq il-bażi ta' Protokoll dwar ir-riċerka. Il-provi kliniċi jitwettqu f’bosta kuntesti differenti. L-applikazzjonijiet għall-awtorizzazzjoni ta' kummerċjalizzazzjoni u l-pubblikazzjonijiet fil-ġurnali mediċi huma msejsa fuq id-dejta ġġenerata waqt il-provi kliniċi. Għaldaqstant, il-provi kliniċi huma parti indispensabbli mir-riċerka klinika, li min-naħa tagħha, hija essenzjali għall-iżvilupp tal-prodotti mediċinali u għat-titjib tat-trattament mediku. Mingħajr il-provi kliniċi, ma jkun hemm l-ebda mediċina ġdida, l-ebda żvilupp ulterjuri tal-mediċini eżistenti, u l-ebda titjib ibbażat fuq l-evidenza fit-trattamenti bl-użu tal-mediċini. Fl-UE u fiż-ŻEE jiġu applikati madwar 4 400 prova klinika għal kull sena[2]. Madwar 60 % tal-provi kliniċi huma sponsorjati mill-industrija farmaċewtika u 40 % minn partijiet interessati oħra, bħall-akkademiċi. Madwar 24 % tal-applikazzjonijiet kollha għall-provi kliniċi fl-UE jirrigwardaw il-provi kliniċi multinazzjonali, jiġifieri l-provi kliniċi maħsuba biex jitwettqu f’mill-inqas żewġ Stati Membri. Filwaqt li dan jidher proporzjon relattivament żgħir, dawn l-24 % ta' provi kliniċi jinvolvu madwar 67 % tas-suġġetti kollha li jipparteċipaw fi prova klinika. Dan ifisser li, bħala medja, prova klinika b'aktar minn 40 suġġett titwettaq f'aktar minn Stat Membru wieħed. Il-provi kliniċi mononazzjonali huma limitati għal studji żgħar b'miri baxxi ta' reklutaġġ. Id-Direttiva 2001/20/KE ġabet magħha titjib importanti fis-sikurezza u fil-validità etika tal-provi kliniċi fl-UE, kif ukoll fl-affidabbiltà tad-dejta miksuba mill-provi kliniċi. Madankollu, id-Direttiva dwar il-Provi Kliniċi hija probabbilment l-att leġiżlattiv tal-UE l-aktar ikkritikat bl-aħrax fil-qasam tal-farmaċewtiċi. Din il-kritika hija espressa mill-partijiet interessati kollha – il-pazjenti, l-industrija u r-riċerka akkademika. Id-dejta disponibbli tappoġġa din il-kritika: · L-għadd ta' applikazzjonijiet għall-provi kliniċi naqas b'25 % bejn l-2007 u l-2011[3]. · L-ispejjeż biex isiru l provi kliniċi żdiedu. Meta mqabbla mas-sitwazzjoni ta' qabel l-applikazzjoni tad-Direttiva 2001/20/KE, il-persunal meħtieġ għall-isponsers industrijali biex jimmaniġġaw il-proċess tal-awtorizzazzjoni tal-provi kliniċi, irdoppja (107 %); filwaqt li l-kumpaniji żgħar iridu jħabbtu wiċċhom ma' żieda saħansitra aktar qawwija. Għall-isponsers mhux kummerċjali, iż-żieda fir-rekwiżiti amministrattivi dovuta għad-Direttiva 2001/20/KE wasslet għal żieda ta' 98 % fl-ispejjeż amministrattivi. Barra minn hekk, minn mindu ġiet implimentata d-Direttiva 2001/20/KE, il-ħlasijiet tal-assigurazzjoni żdiedu bi 800 % għall-isponsers tal-industrija. · Id-dewmien medju għat-tnedija ta' prova klinika żdied b'90 % għal 152 jum. Ikun żbaljat li t-tnaqqis fl-attività tal-prova klinika jiġi attribwit biss u esklużivament għad-Direttiva 2001/20/KE. Madankollu, id-Direttiva 2001/20/KE kellha bosta effetti diretti fuq l-ispejjeż u l-fattibilità tat-twettiq tal-provi kliniċi li, min-naħa tagħhom, wasslu għal tnaqqis fl-attività tal-prova klinika fl-UE. Barra minn hekk, kawżi oħra (bħall-ispejjeż tas-salarji u l-ħtieġa li jitwettqu studji multinazzjonali biex jintlaħqu l-miri tar-reklutaġġ) ġew aggravati minħabba r-rekwiżiti regolatorji u l-ispejjeż konsegwenzjali tad-Direttiva 2001/20/KE. Għalhekk, id-dispożizzjonijiet eżistenti tad-Direttiva 2001/20/KE jidhru li xekklu t-twettiq tal-provi kliniċi fl-Ewropa. Għaldaqstant, jeħtieġ li l-Kummissjoni taġixxi. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONI TAL-IMPATT Bi tħejjija għall-valutazzjoni tal-impatt għal din il-proposta, il-Kummissjoni organizzat żewġ konsultazzjonijiet pubbliċi, l-ewwel mid-9 ta’ Ottubru 2009 sat-8 ta’ Jannar 2010 u t-tieni mid-9 ta' Frar sat-13 ta’ Mejju 2011. Fiż-żewġ konsultazzjonijiet pubbliċi, il-"Prinċipji ġenerali u l-istandards minimi kollha għall-konsultazzjoni mal-partijiet interessati mill-Kummissjoni" ġew sodisfatti. Il-Kummissjoni ppubblikat it-tweġibiet, kif ukoll is-sommarju tagħhom. Barra minn hekk, sa mill-2009 l-Kummissjoni organizzat diversi laqgħat mal-partijiet interessati sabiex issir taf dwar il-valutazzjoni tagħhom rigward it-tħaddim tad-Direttiva dwar il-Provi Kliniċi u tiddiskuti dwar l-impatt tal-għażliet politiċi potenzjali. Fil-31 ta' Marzu 2011 ġie organizzat workshop kbir mal-partijiet interessati biex jiġu ċċarati diversi punti mressqa fid-dokument ta' riflessjoni ppreżentat għall-konsultazzjoni pubblika. Il-Kummissjoni wettqet il-valutazzjoni tal-impatt skont il-linji gwida tagħha dwar il-valutazzjoni tal-impatt u ppubblikat ir-riżultati f'rapport dwar il-valutazzjoni tal-impatt. 3. ASPETTI LEGALI TAL-PROPOSTA 3.1. Il-kamp ta' applikazzjoni (Il-Kapitoli 1 u 2 tar-Regolament propost) Il-kamp ta' applikazzjoni tar-Regolament propost huwa essenzjalment identiku għal dak tad-Direttiva 2001/20/KE. Il-kamp ta' applikazzjoni huwa limitat għar-riċerka klinika dwar il-prodotti mediċinali, iżda huwa wiesa' billi jeskludi biss l-istudji kliniċi li ma jinvolvux "intervent" (eż. l-istħarriġ fost it-tobba mingħajr intervent ulterjuri jew "estrazzjoni ta' dejta"). Għall-"istudji mingħajr intervent" li huma studji dwar is-sikurezza tal-mediċinali wara l-awtorizzazzjoni, li jiġu mnedija, immaniġġati jew iffinanzjati mid-detentur tal-awtorizzazzjoni ta' kummerċjalizzazzjoni volontarjament jew skont l-obbligi imposti mill-awtorità kompetenti għall-awtorizzazzjonijiet ta' kummerċjalizzazzjoni, ir-regoli huma stabbiliti fid-Direttiva 2001/83/KE tal-Parlament Ewropew u tal-Kunsill tas-6 ta' Novembru 2001 dwar il-kodiċi tal-Komunità li għandu x’jaqsam ma’ prodotti mediċinali għall-użu mill-bniedem[4]. 3.2 Il-proċedura tal-awtorizzazzjoni u d-Dossier tal-awtorizzazzjoni (il-preżentazzjoni, il-valutazzjoni, id-deċiżjoni; Il-Kapitoli 2, 3, 14 u 15 tar-Regolament propost) Il-proposta tintroduċi proċedura ġdida ta' awtorizzazzjoni għall-provi kliniċi msejsa fuq il-kunċetti li ġejjin: · Dossier tal-awtorizzazzjoni armonizzat, li jikkodifika parzjalment il-gwida tal-Kummissjoni li tinsab fil-EudraLex, il-Volum 10; · "Portal waħdieni" biex tiġi ppreżentata applikazzjoni għat-twettiq ta' prova klinika marbuta ma' bażi ta' dejta tal-UE. Dan il-portal huwa mmaniġġat mill-Kummissjoni Ewropea u huwa mingħajr ħlas għall-isponsers; · Proċedura ta' valutazzjoni flessibbli u rapida mingħajr ma tinħoloq burokrazija ċentrali ġdida. Din il-valutazzjoni hija kkontrollata fil-biċċa l-kbira mill-Istati Membri. L-Istati Membri kollha li fihom l-isponser beħsiebu jwettaq il-prova klinika huma involuti fil-valutazzjoni; · Mekkaniżmu ċar biex jinħatar "Stat Membru relatur"; · Skedi taż-żmien ċari, imsejsa fuq il-prinċipju ta' approvazzjoni taċita sabiex tkun żgurata l-konformità; · Forum ta' koordinazzjoni u konsultazzjoni biex jiġu indirizzati kwistjonijiet li jistgħu jitqajmu matul il-proċedura tal-awtorizzazzjoni. Dan il-forum hu mmaniġġat u ppresedut mill-Kummissjoni; · Distinzjoni ċara bejn l-aspetti fejn l-Istati Membri jikkooperaw fil-valutazzjoni u l-aspetti ta’ natura intrinsikament etika jew nazzjonali/lokali fejn il-valutazzjoni ssir minn kull Stat Membru individwalment; · F'ċerti każijiet definiti sewwa, l-għażla għal Stat Membru li "jirrifjuta" l-konklużjonijiet ta' valutazzjoni ta' applikazzjoni għat-twettiq ta' prova klinika ("non-parteċipazzjoni parzjali"); · Huwa f’idejn kull Stat Membru biex jiddefinixxi l-istruttura organizzazzjonali u l-kompetenzi interni għall-valutazzjoni tal-awtorizzazzjonijiet tal-provi kliniċi, bil-kundizzjoni li jiġu osservati l-linji gwida internazzjonali dwar l-indipendenza tal-assessuri; · Proċedura rapida biex "tiġi estiża" prova klinika għal aktar Stati Membri; · Fejn prova klinika tiġi modifikata wara li tkun ġiet awtorizzata, din il-modifika tkun suġġetta għal awtorizzazzjoni jekk, u biss jekk, il-modifika jkollha impatt sostanzjali fuq is-sikurezza jew id-drittijiet tas-suġġetti jew fuq l-affidabbiltà u r-robustezza tad-dejta ġġenerata waqt il-prova klinika. Element kruċjali tar-regoli għall-awtorizzazzjoni ta' prova klinika huwa d-distinzjoni ċara bejn l-aspetti fejn l-Istati Membri għandhom jikkooperaw fil-valutazzjoni tal-applikazzjoni għall-awtorizzazzjoni ta' prova klinika (l-Artikolu 6 tar-Regolament propost) u dawk l-aspetti fejn l-Istati Membri jwettqu l-valutazzjoni tagħhom individwalment (l-Artikolu 7 tar-Regolament propost). Dan tal-aħħar jinkludi aspetti li huma ta' natura intrinsikament nazzjonali (pereżempju, ir-responsabbiltà ċivili), etika (pereżempju, il-kunsens informat), jew lokali (pereżempju, l-idoneità tas-sit tal-prova klinika). Madankollu, din id-distinzjoni hija mingħajr ebda ħsara għall-korp li, fi Stat Membru, jwettaq il-valutazzjoni. Il-proposta ma tfixkilx l-organizzazzjoni interna tal-Istat Membru tal-korpi li għandhom il-kompitu li jawtorizzaw (jew le) il-prova klinika. Huwa f'idejn l-Istati Membri biex jiddefinixxu l-istruttura organizzazzjonali sabiex jikkonformaw mal-proċedura tal-awtorizzazzjoni stabbilita permezz ta' dan ir-Regolament. Għaldaqstant, ir-Regolament propost, għall-kuntrarju tad-Direttiva 2001/20/KE, ma jistabbilixxix liema korp jew korpi fi Stat Membru japprovaw (jew le) il-prova klinika. Għalhekk, ir-Regolament propost la jirregola u lanqas jarmonizza t-tħaddim preċiż tal-Kumitati tal-Etika, la jimponi kooperazzjoni sistematika fil-livell operattiv bejn il-Kumitati tal-Etika fl-UE, u lanqas jillimita l-kamp ta' applikazzjoni tal-valutazzjoni tal-Kumitati tal-Etika għall-kwistjonijiet purament etiċi (ix-xjenza u l-etika ma jistgħux ikunu separati). Minflok, il-proposta tħalli f'idejn l-Istati Membri biex jorganizzaw, internament, l-attribuzzjoni tal-kompiti lil korpi differenti. Tabilħaqq, l-importanti huwa li l-Istati Membri jiżguraw valutazzjoni indipendenti u ta’ kwalità għolja fl-iskedi ta' żmien kif stabbiliti fil-leġiżlazzjoni. Barra minn hekk, huwa kruċjali li tiġi żgurata ċ-ċarezza rigward liema huma l-kwistjonijiet indirizzati b’kooperazzjoni bejn l-Istati Membri, u l-kwistjonijiet li huma indirizzati individwalment minn kull Stat Membru, minħabba l-karattru intrinsikament nazzjonali, lokali jew etiku tagħhom. Madankollu, billi jsegwi dan l-approċċ, ir-Regolament propost isostni li kull applikazzjoni ta' prova klinika se jkollha tiġi vvalutata b'mod konġunt minn għadd raġonevoli ta' persuni li huma indipendenti, li għandhom, kollettivament, il-kwalifiki neċessarji u l-esperjenza fl-oqsma kollha relevanti, inkluża l-opinjoni tal-persuni mhux professjonisti. Għalhekk, il-proposta tibqa' konformi mal-gwida internazzjonali u tiżgura valutazzjoni estensiva, indipendenti, u ta' kwalità għolja tal-applikazzjoni għal prova klinika fl-UE kollha, mingħajr ma tinterferixxi mal-kompetenzi tal-Istati Membri fl-organizzazzjoni tat-teħid tad-deċiżjonijiet intern tagħhom dwar l-applikazzjoni għall-awtorizzazzjoni ta' prova klinika. 3.3. L-interface bil-"parir xjentifiku" Indipendentement mir-regolamentazzjoni tal-provi kliniċi, ir-regolaturi jistgħu jiġu involuti fil-fażi preparatorja ta' prova fil-kuntest tal-assistenza għat-tfassil tal-protokolli[5], tal-pjan ta' investigazzjoni pedjatrika[6], tal-parir xjentifiku[7], u tal-istudji dwar is-sikurezza u l-effikaċja wara l-awtorizzazzjoni[8] (minn hawn 'il quddiem imsejjaħ il-"parir xjentifiku"). Ir-Regolament propost ma "jħallatx" l-aspett tal-parir xjentifiku ma' dak tal-awtorizzazzjoni ta' prova klinika għal żewġ raġunijiet: · L-involviment tar-regolatur fil-kuntest tal-parir xjentifiku huwa kunċettwalment kwistjoni kompletament differenti mill-awtorizzazzjoni ta' prova klinika: filwaqt li fl-ewwel każ jiġi stabbilit liema dejta klinika hi mixtieqa sabiex possibbilment tingħata jew tiġi kkonfermata awtorizzazzjoni ta' kummerċjalizzazzjoni fi stadju aktar tard, fit-tieni każ jiġi stabbilit jekk prova klinika hijiex aċċettabbli fid-dawl tad-drittijiet u tas-sikurezza tal-pazjenti, kif ukoll id-dejta dwar l-affidabbiltà u r-robustezza. Tabilħaqq, huwa perfettament konċepibbli (u kultant seħħ fl-imgħoddi) li dawn iż-żewġ approċċi jaslu għal riżultati kontradittorji: filwaqt li, mil-lat ta' awtorizzazzjoni ta' kummerċjalizzazzjoni ta' suċċess fil-ġejjieni, tista' tkun mixtieqa l-kisba ta' ċerta dejta klinika msejsa fuq esperimenti mwettqa fuq il-bnedmin, dawn il-provi kliniċi jistgħu ma jkunux aċċettabbli mil-lat ta' protezzjoni tas-suġġetti. · Il-leġiżlazzjoni dwar il-provi kliniċi fl-UE tindirizza l-provi kliniċi b'mod astratt, jiġifieri indipendentement minn jekk ir-riżultati humiex maħsuba biex jintużaw f’applikazzjoni għall-awtorizzazzjoni ta' kummerċjalizzazzjoni fil-ġejjieni, jew għal kwalunkwe għan ieħor (eż. it-titjib tal-istrateġiji tat-trattament, it-tqabbil tat-trattament mal-mediċini differenti, eċċ.). Din id-differenza tiġi normalment diskussa fl-ambitu tad-distinzjoni bejn il-provi kliniċi tat-tip "kummerċjali" u dawk tat-tip "akkademiku". Dawn tal-aħħar jirrappreżentaw madwar 40 % tal-applikazzjonijiet għall-provi kliniċi fl-UE. Għaldaqstant, il-kunċett ta' "kombinazzjoni" tal-parir xjentifiku mal-awtorizzazzjoni tal-provi kliniċi ma jkunx applikabbli għal aktar minn terz tal-provi kliniċi kollha. Madankollu, il-proposta beħsiebha tistimola, b'mod partikolari, dawn il-provi kliniċi "akkademiċi". 3.4. Il-protezzjoni tas-suġġetti u l-kunsens informat (il-kapitolu 5 tar-Regolament propost) B'konformità mal-Artikolu 3(2)a tal-Karta tad-Drittijiet Fundamentali tal-UE, l-ebda intervent fil-qasam tal-mediċina u tal-bijoloġija ma jista' jsir mingħajr il-kunsens liberu u informat tal-persuna kkonċernata. L-liġi tal-UE trid tikkonforma ma’ dan il-prinċipju. Ir-regoli dwar il-protezzjoni tas-suġġetti u dwar il-kunsens liberu u informat kienu ġew diskussi b'mod estensiv fil-proċess leġiżlattiv li wassal għad-Direttiva 2001/20/KE. Ir-Regolament propost, bl-eċċezzjoni tal-kwistjoni tal-provi kliniċi f’sitwazzjonijiet ta’ emerġenza (ara l-paragrafu ta' hawn taħt), ma jbiddilx is-sustanza ta' dawn ir-regoli. Madankollu, f'termini ta’ abbozzar, għal raġunijiet ta' ċarezza, xi dispożizzjonijiet huma riorganizzati u, fejn possibbli, imqassra. Pereżempju, id-dispożizzjonijiet marbuta mal-proċedura tal-awtorizzazzjoni ġew trasferiti għall-Kapitoli 2 u 3 tar-Regolament propost, u d-dispożizzjonijiet marbuta mal-kumpens għad-danni ġew trasferiti għall-Kapitolu 12 tar-Regolament propost. Fir-rigward tal-provi kliniċi f'sitwazzjonijiet ta' emerġenza, id-Direttiva 2001/20/KE sa issa ma tindirizzax is-sitwazzjoni speċifika fejn, minħabba l-urġenza tas-sitwazzjoni, ikun impossibbli li jinkiseb il-kunsens liberu u informat mis-suġġett jew mir-rappreżentant legali ("il-provi kliniċi f'sitwazzjonijiet ta' emerġenza"). Sabiex jiġi indirizzat dan il-każ, ġew miżjuda dispożizzjonijiet speċifiċi dwar il-provi kliniċi f'sitwazzjonijiet ta' emerġenza b'konformità mad-dokumenti ta' gwida internazzjonali eżistenti dwar din il-kwistjoni. Barra minn hekk, fir-rigward tal-protezzjoni tad-dejta personali, japplikaw id-dispożizzjonijiet tad-Direttiva 95/46/KE[9] u r-Regolament (KE) Nru 45/2001[10]. Ma għandha tinġabar l-ebda dejta personali tas-suġġetti tad-dejta li jipparteċipaw fi prova, fil-bażi ta' dejta tal-UE. Huwa importanti li d-dejta personali tal-investigaturi, li tista' tinġabar fil-bażi ta' dejta tal-UE, tinżamm skont l-eċċezzjoni prevista fl-Artikolu 17(3)(b) tal-proposta għal Regolament tal-Parlament Ewropew u tal-Kunsill dwar il-protezzjoni tal-individwi fir-rigward tal-ipproċessar tad-dejta personali u dwar il-moviment liberu ta' tali dejta (ir-Regolament Ġenerali dwar il-Protezzjoni tad-dejta). Fil-każ li jiġu individwati każijiet ta' mġiba ħażina fi prova klinika, ikun importanti, pereżempju, li jiġu traċċati l-provi kliniċi kollha li fihom kienu involuti l-istess investigaturi, anki bosta snin wara li jkunu ntemmu dawn il-provi kliniċi. 3.5. Ir-rappurtar dwar is-sikurezza (il-Kapitolu 7 tar-Regolament propost) Ir-regoli marbuta mar-rappurtar dwar is-sikurezza jsegwu l-prinċipji tad-dokumenti ta’ gwida internazzjonali applikabbli. Meta mqabbla mad-Direttiva 2001/20/KE, ir-regoli ġew ottimizzati, issemplifikati u mmodernizzati kif ġej: · L-għażla li jiġi eskluż ir-rappurtar mill-investigatur lill-isponser dwar avvenimenti avversi, jekk dan hu previst fil-protokoll; · Ir-rappurtar dirett dwar reazzjonijiet avversi serji mhux mistennija suspettati mill-isponser permezz tal-bażi ta' dejta Ewropea EudraVigilance; · Il-preżentazzjoni ssemplifikata tar-rapport annwali dwar is-sikurezza mill-isponser. Barra minn hekk, ir-rapport annwali dwar is-sikurezza ma jiġix ippreżentat għal prodotti mediċinali investigattivi awtorizzati li jintużaw fil-limiti tal-indikazzjoni awtorizzata tagħhom. Għal dawn il-prodotti, japplikaw ir-regoli tal-farmakoviġilanza normali. Id-dettalji tar-regoli marbuta mar-rappurtar dwar is-sikurezza, li jikkodifikaw f'partijiet il-gwida eżistenti tal-Kummissjoni[11], jinsabu f'Anness għar-Regolament propost. Dan se jiffaċilita l-aġġornament tar-regoli eżistenti, permezz ta’ atti ddelegati, fid-dawl tal-progress tekniku jew tal-allinjament regolatorju globali. Fir-rigward tal-bażi ta' dejta EudraVigilance, din il-bażi ta' dejta diġà teżisti għall-finijiet ta' attivitajiet ta' farmakoviġilanza skont id-Direttiva 2001/83/KE u r-Regolament (KE) Nru 726/2004 u hija miżmuma u mmaniġġata mill-Aġenzija Ewropea għall-Mediċini. Id-Direttiva 2001/20/KE kienet diġà rreferiet għal din il-bażi ta' dejta u għar-rwol tal-Aġenzija Ewropea għall-Mediċini fl-amministrazzjoni tagħha. Ir-Regolament propost ma jintroduċi l-ebda tibdil f'dan ir-rigward. 3.6. It-twettiq tal-prova (il-Kapitolu 8 tar-Regolament propost) Id-Direttiva 2001/20/KE tinkludi relattivament ftit regoli dwar it-twettiq effettiv tal-provi. Dawn ir-regoli jinsabu parzjalment fid-Direttiva tal-Kummissjoni 2005/28/KE tat-8 ta' April 2005 li tistabbilixxi l-prinċipji u l-linji gwida dettaljati għall-prattika klinika tajba dwar prodotti mediċinali ta’ stħarriġ li jintużaw mill-bniedem, kif ukoll il-kriterji għall-awtorizzazzjoni għall-manifattura jew l-importazzjoni ta’ dawn il-prodotti[12], u parzjalment fid-dokumenti ta' gwida tal-Kummissjoni. Ir-Regolament propost jgħaqqad flimkien dawn ir-regoli. 3.7. Il-prodotti mediċinali investigattivi u awżiljarji, il-manifattura, l-ittikkettar (il-Kapitoli 9 sa 10 tar-Regolament propost) Il-prodotti mediċinali maħsuba għall-provi tar-riċerka u tal-iżvilupp huma esklużi mill-kamp ta' applikazzjoni tad-Direttiva 2001/83/KE, inklużi r-regoli dwar il-manifattura, l-importazzjoni u l-ittikkettar. Ir-regoli jinsabu fid-Direttiva 2001/20/KE, id-Direttiva 2005/28/KE u fil-linji gwida tal-Kummissjoni. Ir-Regolament propost jgħaqqad flimkien dawn ir-regoli. Ir-regoli l-ġodda jkomplu jibnu fuq il-kunċett ta' "prodott mediċinali investigattiv". Madankollu, ir-regoli ġodda proposti jirriflettu b’mod aktar ċar il-fatt li l-prodotti mediċinali investigattivi jistgħu jiġu awtorizzati, jiġifieri jkunu diġà mqiegħda fis-suq skont id-Direttiva 2001/83/KE. Barra minn hekk, l-esperjenza bl-applikazzjoni tad-Direttiva 2001/20/KE turi l-ħtieġa ta' ċarezza dwar il-mediċini, li mhumiex prodotti mediċinali investigattivi, użati fil-kuntest ta' prova klinika. Dawn il-"prodotti mediċinali awżiljarji" (sa issa indikati fil-linji gwida ta' implimentazzjoni tal-Kummissjoni bħala "prodotti mediċinali mhux ta' investigazzjoni") se jkunu suġġetti għal regoli proporzjonati dwar il-manifattura u l-ittikkettar. 3.8. L-isponsers, il-kosponserizzazzjoni, il-persuna ta' kuntatt tal-UE (il-Kapitolu 11 tar-Regolament propost) Kull prova klinika għandu jkollha "sponser", jiġifieri persuna ġuridika jew fiżika responsabbli għat-tnedija u l-ġestjoni tal-prova klinika. Din ir-"responsabbiltà" ma għandhiex tiġi mħawda ma’ kwistjonijiet ta’ "responsabbiltà" għad-danni mġarrba minn pazjent. Ir-regoli dwar ir-responsabbiltà jiddependu fuq il-liġijiet nazzjonali applikabbli dwar ir-responsabbiltà u huma indipendenti mir-responsabbiltà tal-isponser. Fir-rigward tar-"responsabbiltà", jidher ċar li huwa preferibbli li jkun hemm sponser wieħed biss għal kull prova klinika. "Sponser uniku" huwa l-aħjar mezz biex jiġi żgurat li tiġi pprovduta l-informazzjoni kollha dwar il-prova klinika sħiħa lill-korpi li jissorveljaw il-prova klinika u li jittieħdu l-miżuri kollha meħtieġa. Madankollu, il-provi kliniċi qegħdin jiġu dejjem aktar mibdija minn netwerks individwali ta’ xjenzati jew istituzzjonijiet xjentifiċi fi Stat Membru wieħed jew f’diversi Stati Membri. F'xi każijiet dawn in-netwerks ikollhom, minħabba raġunijiet prattiċi jew legali, diffikultajiet biex jistabbilixxu min fosthom se jaġixxi bħala "sponser uniku". Dawn in-netwerks jista' jkollhom ukoll diffikultajiet prattiċi jew legali biex jifformaw, b'mod konġunt, entità legali waħda biex taġixxi bħala "sponser uniku". Sabiex jindirizza din id-diffikultà, filwaqt li jiżgura li s-sorveljanza effettiva tal-prova klinika ma tiġix kompromessa, ir-Regolament propost jintroduċi l-kunċett ta' "kosponserizzazzjoni". Fil-bidu, il-kosponsers kollha huma responsabbli għall-prova klinika kollha kemm hi. Madankollu, ir-Regolament propost jippermetti lill-kosponsers li "jaqsmu" bejniethom ir-responsabbiltà għall-provi kliniċi. Madankollu, anki jekk il-kosponsers jaqsmu r-responsabbiltajiet, il-kosponsers kollha jibqgħu responsabbli li jindikaw sponser li jista' jieħu l-miżuri mitluba minn Stat Membru, u li jista' jipprovdi l-informazzjoni dwar il-prova klinika fl-intier tagħha. L-obbligi tal-isponser huma indipendenti minn fejn hu stabbilit l-isponser, sew jekk fl-UE sew jekk f’pajjiż terz. Madankollu, jekk l-isponser ikun stabbilit f’pajjiż terz, sabiex tiġi żgurata s-sorveljanza effettiva tal-prova klinika, għandha tiġi pprovduta persuna ta' kuntatt fl-UE. Il-komunikazzjoni ma' dik il-persuna ta' kuntatt titqies bħala komunikazzjoni mal-isponser. 3.9. Il-kumpens għad-danni (il-Kapitolu 12 tar-Regolament propost) Id-Direttiva 2001/20/KE introduċiet "assigurazzjoni/indemnifikazzjoni obbligatorja". Din l-assigurazzjoni/l-indemnifikazzjoni obbligatorja żiedet sostanzjalment l-ispejjeż u l-piż amministrattiv tat-twettiq tal-provi kliniċi, iżda ma hemm l-ebda evidenza li l-għadd ta' danni, jew l-ammont, żdied mad-dħul fis-seħħ tad-Direttiva. Ir-Regolament propost jirrikonoxxi li l-provi kliniċi ma jippreżentawx, fil-każijiet kollha, riskju addizzjonali għas-suġġetti meta mqabbla mat-trattament fil-prassi klinika normali. Għaldaqstant, fejn ma jkun hemm l-ebda riskju addizzjonali, jew fejn dak ir-riskju addizzjonali jkun riskju negliġibbli, mhuwiex neċessarju li jiġi pprovdut kumpens speċifiku għad-danni (sew jekk tkun assigurazzjoni kif ukoll indemnifikazzjoni) għall-prova klinika. F'dawn il-każijiet, il-kopertura tal-assigurazzjoni tat-tabib, tal-istituzzjoni, jew l-assigurazzjoni għar-responsabbiltà tal-prodott tipprovdi kopertura biżżejjed. F'każijiet fejn prova klinika tippreżenta riskju addizzjonali, ir-Regolament propost jobbliga lill-isponser biex jiżgura l-kumpens – kemm permezz tal-assigurazzjoni, kif ukoll permezz ta’ mekkaniżmu ta’ indemnifikazzjoni. Fir-rigward ta' dan tal-aħħar, ir-Regolament propost jobbliga lill-Istati Membri biex jistabbilixxu mekkaniżmu ta' indemnifikazzjoni nazzjonali li jaħdem mingħajr skop ta' qligħ. Dan għandu jgħin b’mod partikolari lill-"isponsers mhux kummerċjali" biex jiksbu kopertura għall-kumpensi possibbli. Minn mindu ġiet introdotta l-assigurazzjoni/l-indemnifikazzjoni obbligatorja permezz tad-Direttiva 2001/20/KE, dawn l-isponsers mhux kummerċjali kellhom diffikultajiet kbar biex jiksbu l-kopertura tal-kumpens. 3.10. L-ispezzjonijiet (il-Kapitolu 13 tar-Regolament propost) Id-dispożizzjonijiet dwar l-ispezzjonijiet huma fil-biċċa l-kbira msejsa fuq id-Direttiva 2001/20/KE. Fir-rigward tal-kapaċità tal-ispezzjoni, ir-Regolament propost jipprovdi l-bażi legali għall-persunal tal-Kummissjoni biex iwettaq kontrolli fl-Istati Membri u fil-pajjiżi terzi fil-kuntest tal-acquis tal-UE rigward il-prodotti mediċinali għall-użu mill-bniedem u l-provi kliniċi. 3.11. Ir-Revoki u d-Dħul fis-seħħ (il-Kapitolu 19 tar-Regolament propost) Ir-Regolament propost jindirizza l-aspetti rregolati fid-Direttiva 2001/20/KE. Għaldaqstant, dik id-Direttiva hija revokata. Sabiex issir tranżizzjoni mingħajr xkiel mir-regoli tad-Direttiva 2001/20/KE (trasposta) għal dan ir-Regolament, iż-żewġ settijiet ta' regoli se japplikaw b'mod parallel għal tliet snin wara d-data tal-applikazzjoni ta' dan ir-Regolament. Dan se jiffaċilita t-tranżizzjoni, partikolarment għal aspetti tal-proċedura tal-awtorizzazzjoni. 3.12 Is-semplifikazzjoni tar-regoli sostanzjali għall-provi kliniċi bi prodotti mediċinali awtorizzati u għall-provi kliniċi b'livell baxx ta' intervent Ir-regolamentazzjoni tal-provi kliniċi tindirizza żewġ riskji distinti: ir-riskju għas-sikurezza tas-suġġett u r-riskju għall-affidabbiltà tad-dejta. L-ewwel wieħed jista' jvarja ferm, skont għadd ta' fatturi, partikolarment: · Il-firxa tal-għarfien u l-esperjenza preċedenti bil-prodott mediċinali investigattiv (b'mod partikolari, sew jekk il-prodott mediċinali investigattiv huwa awtorizzat fl-UE sew jekk le); kif ukoll · It-tip ta’ intervent (li jista' jvarja minn sempliċi kampjun tad-demm għal bijopsija sofistikata). Id-Direttiva 2001/20/KE qed tiġi kkritikata bil-qawwi talli mhux qed tqis biżżejjed dawn id-differenzi fir-riskju. Minflok, l-obbligi u r-restrizzjonijiet stipulati fid-Direttiva 2001/20/KE japplikaw fil-biċċa l-kbira irrispettivament mir-riskju għas-sikurezza tas-suġġett. Dan l-aspett huwa diskuss b’mod estensiv fir-rapport tal-valutazzjoni tal-impatt. Fuq il-bażi ta' din il-valutazzjoni tal-impatt, l-aspetti dwar il-proporzjonalità tar-riskju ġew ikkunsidrati bir-reqqa fir-Regolament propost kollu. 3.13. Il-forma ġuridika ta' Regolament It-test ġuridiku propost jieħu l-forma ta' Regolament u jissostitwixxi d-Direttiva 2001/20/KE. Il-forma legali ta' Regolament tiżgura proċedura koerenti għall-preżentazzjoni tal-applikazzjonijiet għall-awtorizzazzjonijiet ta' provi kliniċi u l-modifiki sostanzjali tagħhom. Tabilħaqq, l-esperjenza turi d-diffikultajiet li jinħolqu jekk l-Istati Membri, fil-kooperazzjoni tagħhom, jibbażaw xogħolhom fuq liġijiet ta' traspożizzjoni nazzjonali "simili, iżda differenti". Il-forma ġuridika ta' Regolament biss tiżgura li l-Istati Membri jibbażaw il-valutazzjoni tagħhom ta' applikazzjoni għall-awtorizzazzjoni ta' prova klinika fuq test identiku, aktar milli fuq il-miżuri ta’ traspożizzjoni nazzjonali diverġenti. Dan ta' hawn fuq jgħodd mhux biss għall-proċess sħiħ ta' awtorizzazzjoni, iżda wkoll għall-kwistjonijiet l-oħra kollha indirizzati f'dan ir-Regolament, bħar-rappurtar dwar is-sikurezza waqt il-provi kliniċi u r-rekwiżiti għall-ittikkettar tal-prodotti mediċinali użati fil-kuntest ta' prova klinika. Barra minn hekk, l-esperjenza wriet li l-Istati Membri ma użawx b'mod korrett il-proċess tat-traspożizzjoni sabiex jintroduċu r-rekwiżiti proċedurali addizzjonali. Fl-aħħar nett, il-forma ġuridika ta' Regolament għandha effett ta’ semplifikazzjoni importanti. Is-sostituzzjoni tal-miżuri tat-traspożizzjoni fil-livell nazzjonali tippermetti lill-atturi rilevanti biex jippjanaw u jwettqu l-prova klinika, inklużi l-provi kliniċi multinazzjonali, abbażi ta’ qafas regolatorju wieħed, minflok abbażi ta' "frammentazzjoni" ta' 27 qafas nazzjonali definiti mil-liġijiet tat-traspożizzjoni tal-Istati Membri. Minkejja l-forma ġuridika ta' Regolament, madankollu, għad fadal oqsma fejn il-qafas regolatorju fil-livell tal-UE se jiġi kkomplementat mil-liġijiet nazzjonali: Eżempji ta' dawn huma r-regoli li jistabbilixxu min huwa r-"rappreżentant legali" tas-suġġett, kif ukoll ir-regoli sostanzjali tar-responsabbiltà fil-każ ta’ danni. 3.14. Il-kompetenzi, il-bażi ġuridika doppja u s-sussidjarjetà Ir-Regolament propost, bħad-Direttiva 2001/20/KE, hu msejjes fuq l-Artikolu 114 tat-Trattat dwar il-Funzjonament tal-Unjoni Ewropea (TFUE). Barra minn hekk, ir-Regolament propost hu msejjes fuq l-Artikolu 168(4)(c) tat-TFUE. Ir-Regolament propost huwa msejjes fuq l-Artikolu 114 tat-TFUE billi jimmira li jarmonizza l-qafas regolatorju għall-provi kliniċi. Barra minn hekk, ir-Regolament propost jimmira li jikkontribwixxi għall-armonizzazzjoni tar-regoli għall-prodotti farmaċewtiċi mqiegħda fis-suq, inkluża l-awtorizzazzjoni tat-tqegħid tagħhom fis-suq. Fl-aħħar nett, ir-Regolament propost jimmria li jarmonizza r-regoli għall-mediċini użati fil-kuntest ta' prova klinika, u b'hekk jippermetti l-moviment liberu tagħhom fl-Unjoni. Rigward l-armonizzazzjoni tar-regoli dwar il-provi kliniċi, prattikament kull prova klinika ta' daqs akbar titwettaq f'aktar minn Stat Membru wieħed. Barra minn hekk, ir-riżultati ġġenerati fi prova klinika jistgħu jintużaw bħala bażi għal provi kliniċi oħra. F’dan ir-rigward, huwa kruċjali li jiġi żgurat li r-regoli għad-drittijiet u s-sikurezza tal-pazjenti kif ukoll l-affidabbiltà u r-robustezza tad-dejta jiġu armonizzati sabiex ikunu jistgħu jiġu rikonoxxuti fl-Unjoni kollha. Rigward l-armonizzazzjoni tar-regoli għall-prodotti mediċinali b'mod ġenerali, ir-regoli armonizzati dwar il-provi kliniċi jagħmluha possibbli li wieħed jirreferi għar-riżultati u s-sejbiet tal-provi kliniċi fl-applikazzjonijiet għal awtorizzazzjoni għat-tqegħid ta' prodott mediċinali fis-suq tal-Unjoni, inklużi varjazzjonijiet u estensjonijiet sussegwenti tal-awtorizzazzjoni ta' kummerċjalizzazzjoni. Rigward l-armonizzazzjoni tar-regoli għal prodotti mediċinali użati fil-kuntest ta' prova klinika, ta' min ifakkar li l-prodotti mediċinali maħsuba għall-provi ta' riċerka u żvilupp huma esklużi mill-kodiċi Komunitarju relatat mal-prodotti mediċinali għall-użu mill-bniedem. Prodotti mediċinali bħal dawn, madankollu, jistgħu jiġu prodotti fi Stat Membru differenti minn dak fejn issir il-prova klinika. Għalhekk, dawn il-prodotti ma jibbenefikawx minn liġi sekondarja tal-Unjoni li tiżgura l-moviment liberu tagħhom filwaqt li jinżamm livell għoli ta' protezzjoni tas-saħħa tal-bniedem. Barra minn hekk, ir-Regolament propost hu msejjes fuq l-Artikolu 168(4)(c) tat-TFUE billi jimmira li jistabbilixxi standards għoljin tal-kwalità u s-sikurezza għall-prodotti mediċinali. Skont l-Artikoli 168(4) u 4(2)(k) tat-TFUE din il-kompetenza tal-Unjoni hija – bħall-Artikolu 114 tat-TFUE - kompetenza maqsuma li hija eżerċitata bl-adozzjoni tar-Regolament propost. Ir-Regolament propost jimmira li jistabbilixxi standards għoljin tal-kwalità u s-sikurezza għall-prodotti mediċinali f'żewġ aspetti: · Dan jiżgura li d-dejta ġġenerata waqt il-provi kliniċi hija affidabbli u robusta, u b'hekk jiżgura li t-trattamenti u l-mediċini li suppost ikunu "aktar sikuri" għall-pazjent, jibnu fuq dejta klinika affidabbli u robusta. Jeħtieġ li d-dejta li dwarha jittieħdu dawn id-deċiżjonijiet tkun affidabbli u robusta, biex ir-regolaturi, ix-xjenzati, l-industrija u l-pubbliku jkunu jistgħu jieħdu d-deċiżjonijiet korretti biex jiżguraw standard għoli tal-kwalità u s-sikurezza tal-prodotti mediċinali. Id-dispożizzjonijiet li jiżguraw dan jirrigwardaw, b'mod partikolari, l-proċedura tal-awtorizzazzjoni, ir-regoli dwar it-twettiq tal-prova klinika, inklużi r-regoli dwar il-monitoraġġ u s-sorveljanza mill-Istati Membri. · Dan jimmira li jistabbilixxi standards għoljin biex jiżgura l-kwalità u s-sikurezza tal-mediċini mogħtija lis-suġġetti fil-kuntest ta' prova klinika (filwaqt li jirrikonoxxi li din l-assigurazzjoni hija possibbli biss fil-limitazzjonijiet tan-nuqqas ta’ għarfien, li tikkaratterizza l-prova klinika): Dan hu żgurat inter alia permezz tal-proċedura tal-awtorizzazzjoni stabbilita mar-Regolament propost, kif ukoll ir-regoli dwar il-manifattura tal-prodotti mediċinali użati fil-kuntest tal-provi kliniċi, ir-rappurtar dwar is-sikurezza u l-ispezzjonijiet. L-Artikolu 168(4)(c) tat-TFUE ma jistax iservi bħala l-unika bażi ġuridika, iżda jrid jiġi kkomplementat mill-bażi ġuridika tal-Artikolu 114 tat-TFUE għar-raġunijiet li ġejjin: · Kif stabbilit hawn fuq, ir-Regolament propost għandu wkoll bħala għan l-istabbiliment u l-funzjonament tas-suq intern, u l-iffissar ta' standards għoljin ta' kwalità u sikurezza għall-prodotti mediċinali; · Ir-Regolament propost isegwi l-iffissar ta' standards għoljin fir-rigward tal-kwalità u s-sikurezza, iżda wkoll fir-rigward tal-effikaċja tal-prodotti mediċinali għall-użu mill-bniedem: Bħall-aspett tas-sikurezza, dan jiżgura li s-suġġetti li jipparteċipaw fi prova klinika jistgħu jirċievu mediċina/trattament effikaċi. Għandu wkoll l-għan li jiżgura li d-dejta ġġenerata waqt il-prova klinika tkun affidabbli u robusta mhux biss fejn għandhom x'jaqsmu l-aspetti tal-kwalità u s-sikurezza, iżda wkoll l-aspetti tal-effikaċja tal-prodott mediċinali. Madankollu, dan l-aspett tal-effikaċja mhuwiex indirizzat espliċitament fl-Artikolu 168(4)(c) tat-TFUE. Pjuttost, dan l-aspett tas-saħħa pubblika huwa indirizzat permezz tal-Artikolu 114(3) tat-TFUE (il-livell għoli ta’ protezzjoni tas-saħħa). Sitwazzjonijiet bħal dawn kienu trattati b’mod mhux sodisfaċenti sakemm daħlet fis-seħħ id-Direttiva 2001/20/KE. Il-liġijiet, ir-regolamenti u l-atti amministrattivi kienu jvarjaw minn Stat Membru għall-ieħor. Dawn id-differenzi obbligaw lid-detenturi tal-awtorizzazzjoni ta' kummerċjalizzazzjoni biex jadattaw l-applikazzjonijiet tagħhom għall-awtorizzazzjoni biex jitqiegħed fis-suq il-prodott mediċinali tagħhom. Dawn xekklu wkoll id-distribuzzjoni ta' dawn il-prodotti. Dan kellu effett dirett fuq it-tlestija u t-tħaddim tas-suq intern. Il-leġiżlazzjoni tal-UE dwar il-provi kliniċi beħsiebha tissodisfa din il-ħtieġa. Din tistabbilixxi, fil-livell tal-Unjoni, ir-regoli ta' proċedura li għandhom jitħarsu rigward aspetti bħall-awtorizzazzjoni u l-eżekuzzjoni tal-provi kliniċi, ir-rappurtar dwar is-sikurezza, il-manifattura u l-ittikkettar tal-prodotti mediċinali użati fi prova klinika. Sabiex tirregola l-provi kliniċi, l-Unjoni teżerċita l-kompetenza kondiviża tagħha skont l-Artikolu 4(2) tat-TFUE. Kull tibdil li jsir lir-regoli mill-Istati Membri jkun f'kunflitt mar-rekwiżiti tat-Trattat, billi l-Unjoni biss tista' temendahom. Fid-dawl ta' dan, sabiex jiġu rregolati l-provi kliniċi, it-Trattat jistabbilixxi limiti fir-rigward tal-armonizzazzjoni tal-aspetti etiċi ta’ awtorizzazzjoni u r-regolamentazzjoni tal-provi kliniċi. L-aspetti etiċi jirrigwardaw, b'mod partikolari, il-ħtieġa li jinkiseb "kunsens informat" mis-suġġett jew mir-rappreżentant legali. Irrispettivament mir-riskju li prova klinika tista’ toħloq għall-pazjent, is-sempliċi fatt li t-trattament jagħmel parti minn esperiment jeżiġi — mil-lat etiku — li jinkiseb il-kunsens informat tas-suġġett. Għalhekk, il-valutazzjoni tal-aspetti relatati mal-"kunsens informat" ma tifformax parti mill-kooperazzjoni fost l-Istati Membri, iżda dawn jiġu vvalutati minn kull Stat Membru individwalment. Hemm ukoll bosta aspetti ta' natura intrinsikament nazzjonali, b'mod partikolari: · Ir-regoli biex jiġi stabbilit min hu r-"rappreżentant legali" ta’ suġġett li ma jistax jagħti kunsens informat (pereżempju, minħabba li s-suġġett ikun tifel jew tifla): dawn ir-regoli jvarjaw ferm madwar l-UE, skont it-tradizzjonijiet u l-prattiki nazzjonali; · Ir-regoli dwar il-parametri u l-prerekwiżiti għar-responsabbiltà għad-danni mġarrba minn suġġett: dawn ir-regoli huma l-qofol tal-liġi ċivili nazzjonali dwar ir-responsabbiltà medika. Dan japplika mhux biss għall-grad ta’ negliġenza (eż. ir-responsabbiltà mingħajr ħtija jew oġġettiva) iżda wkoll għar-regoli dwar il-piż tal-prova u dwar il-kalkolu tal-firxa tad-danni. Għaldaqstant, filwaqt li r-regolamentazzjoni tal-provi kliniċi u, b’mod partikolari, ir-reviżjoni tad-Direttiva 2001/20/KE, hija kompatibbli mal-prinċipju tas-sussidjarjetà, hemm limiti stabbiliti mit-Trattati li jridu jitqiesu. 4. IMPLIKAZZJONI BAĠITARJA L-implikazzjonijiet baġitarji ta’ din il-proposta huma kif ġej: · L-ispejjeż għall-bażijiet ta' dejta (l-ispejjeż ta' darba u l-manutenzjoni); · Il-persunal tal-Kummissjoni biex jimmaniġġa l-funzjonament tar-Regolament; · L-ispejjeż għal-laqgħat tal-Istati Membri biex jiġi żgurat li l-proċedura ta' awtorizzazzjoni stipulata f'dan ir-Regolament tiffunzjona kif suppost; · Il-persunal tal-Kummissjoni u spejjeż oħra biex jitwettqu l-kontrolli tal-Unjoni u l-ispezzjonijiet tal-Unjoni. Id-dettalji tal-ispejjeż huma stipulati fid-dikjarazzjoni finanzjarja leġiżlattiva. Diskussjoni estensiva dwar l-ispejjeż tinsab fir-rapport tal-valutazzjoni tal-impatt. L-ispejjeż se jkunu koperti permezz tal-pakkett tal-Programm Saħħa għat-Tkabbir 2014-2020. 2012/0192 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-provi kliniċi fuq prodotti mediċinali għall-użu mill-bniedem, u li jħassar id-Direttiva 2001/20/KE (Test b'rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b' mod partikolari l-Artikoli 114 u 168(4)(c) tiegħu, Wara li kkunsidraw il-proposta mill-Kummissjoni[13], Wara li l-abbozz tal-att leġiżlattiv intbagħat lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[14], Wara li kkunsidraw l-opinjoni tal-Kumitat tar-Reġjuni[15], Wara li kkonsultaw mal-Kontrollur Ewropew għall-Protezzjoni tad-Dejta[16], Filwaqt li jaġixxu skont il-proċedura leġiżlattiva ordinarja[17], Billi: (1) Fi prova klinika, is-sikurezza u d-drittijiet tas-suġġetti għandhom jiġu protetti u d-dejta ġġenerata għandha tkun affidabbli u robusta. (2) Sabiex ikun jista' jsir kontroll indipendenti tal-konformità ma' dawn il-prinċipji, il-prova klinika għandha tkun suġġetta għal awtorizzazzjoni minn qabel. (3) Jeħtieġ li tiġi ċċarata d-definizzjoni eżistenti tal-prova klinika kif indikata fid-Direttiva 2001/20/KE tal-Parlament Ewropew u tal-Kunsill tal-4 ta' April 2001 dwar l-approssimazzjoni tal-liġijiet, regolamenti u dispożizzjonijiet amministrattivi tal-Istati Membri li jirrelataw għall-implimentazzjoni ta' prattika korretta ta' klinika fit-twettiq ta' provi kliniċi fuq prodotti mediċinali għall-użu mill-bniedem[18]. Għal dan il-għan, il-kunċett ta' prova klinika għandu jiġu definiti b’mod aktar preċiż billi jiġi introdott il-kunċett usa' ta’ "studju kliniku" li tiegħu l-prova klinika hija kategorija. Din il-kategorija għandha tiġi definita abbażi tal-kriterji speċifiċi. Dan l-approċċ iqis kif xieraq il-linji gwida internazzjonali, u huwa konformi mal-leġiżlazzjoni tal-UE li tirregola l-prodotti mediċinali, li tibni fuq id-dikotomija ta’"prova klinika" u "studju mingħajr intervent". (4) Id-Direttiva 2001/20/KE mmirata biex tissemplifika u tarmonizza d-dispożizzjonijiet amministrattivi li jirregolaw il-provi kliniċi fl-Unjoni Ewropea. Madankollu, l-esperjenza turi li approċċ armonizzat għar-regolamentazzjoni tal-provi kliniċi ntlaħaq biss parzjalment. Dan jagħmilha partikolarment diffiċli biex titwettaq prova klinika f'diversi Stati Membri. Madankollu, l-iżvilupp xjentifiku jissuġġerixxi li l-provi kliniċi fil-ġejjieni se jimmiraw lejn gruppi ta' pazjenti aktar speċifiċi, bħal sottogruppi identifikati permezz ta' informazzjoni ġenomika. Sabiex jiġi inkluż numru suffiċjenti ta' pazjenti għal dawn il-provi, jista' jkun meħtieġ li jiġu involuti l-Istati Membri kollha jew ħafna minnhom. Il-proċeduri ġodda għall-awtorizzazzjoni tal-provi kliniċi għandhom jistimolaw l-inklużjoni għall-akbar numru possibbli ta' Stati Membri. Għalhekk, sabiex jiġu ssemplifikati l-proċeduri ta' preżentazzjoni, il-preżentazzjoni multipla tal-informazzjoni fil-biċċa l-kbira identika għandha tiġi evitata u sostitwita bil-preżentazzjoni ta' dossier wieħed tal-applikazzjoni permezz ta' portal uniku għall-preżentazzjoni lill-Istati Membri kollha kkonċernati. (5) L-esperjenza bid-Direttiva 2001/20/KE wriet ukoll li l-għan ta' semplifikazzjoni u armonizzazzjoni tad-dispożizzjonijiet amministrattivi li jirregolaw il-provi kliniċi fl-Unjoni ma jistax jinkiseb fil-forma ġuridika ta’ Direttiva iżda jista' jinkiseb biss fil-forma ġuridika ta' Regolament. Il-forma ġuridika ta' Regolament biss tiżgura li l-Istati Membri jibbażaw il-valutazzjoni tagħhom ta' applikazzjoni għall-awtorizzazzjoni ta' prova klinika fuq kriterji identiċi, aktar milli fuq il-miżuri ta’ traspożizzjoni nazzjonali diverġenti. Dan jgħodd mhux biss għall-proċess sħiħ ta' awtorizzazzjoni, iżda wkoll għall-kwistjonijiet l-oħra kollha indirizzati f'dan ir-Regolament, bħar-rappurtar dwar is-sikurezza waqt il-provi kliniċi, u r-rekwiżiti għall-ittikkettar tal-prodotti mediċinali użati fil-kuntest ta' prova klinika. (6) L-Istati Membri kkonċernati għandhom jikkooperaw fil-valutazzjoni ta' talba għall-awtorizzazzjoni ta' prova klinika. Din il-kooperazzjoni ma għandhiex tinkludi aspetti ta' natura intrinsikament nazzjonali, u lanqas l-aspetti etiċi ta' prova klinika, bħall-kunsens informat. (7) Il-proċedura għandha tkun flessibbli u effiċjenti, sabiex jiġi evitat dewmien amministrattiv biex tinbeda prova klinika. (8) L-iskedi taż-żmien għall-valutazzjoni ta’ dossier tal-applikazzjoni għall-provi kliniċi għandhom ikunu twal biżżejjed li jippermettu l-valutazzjoni tal-fajl, filwaqt li jiżguraw l-aċċess rapidu għal trattamenti ġodda u innovattivi u jiżguraw li l-Unjoni tibqa' post attraenti għat-twettiq ta' provi kliniċi. F'dan l-isfond, id-Direttiva 2001/20/KE introduċiet il-kunċett ta’ awtorizzazzjoni taċita. Dan il-kunċett għandu jinżamm sabiex jiġi żgurat li l-iskedi taż-żmien jiġu osservati. Fil-każ ta' kriżi tas-saħħa pubblika, l-Istati Membri għandhom ikunu jistgħu jivvalutaw u jawtorizzaw malajr applikazzjoni ta' prova klinika. Għaldaqstant, ma għandha tiġi stabbilita l-ebda skeda taż-żmien minima. (9) Ir-riskju għas-sikurezza tas-suġġetti fi prova klinika joriġina prinċipalment minn żewġ sorsi: il-prodott mediċinali investigattiv u l-intervent. Madankollu, bosta provi kliniċi joħolqu biss riskju addizzjonali minimu għas-sikurezza tas-suġġetti meta mqabbla mal-prassi klinika normali. Dan huwa partikolarment il-każ fejn il-prodott mediċinali investigattiv huwa kopert minn awtorizzazzjoni ta' kummerċjalizzazzjoni (jiġifieri l-kwalità, is-sikurezza u l-effikaċja diġà ġew ivvalutati matul il-proċedura tal-awtorizzazzjoni ta' kummerċjalizzazzjoni) u fejn l-intervent jippreżenta biss riskju addizzjonali limitat ħafna għas-suġġetti meta mqabbel mal-prassi klinika normali. Dawk il-"provi kliniċi b'livell baxx ta' intervent" ta' spiss ikunu ta' importanza kruċjali għall-valutazzjoni tat-trattamenti standard u tad-dijanjożijiet, u b'hekk jiġi ottimizzat l-użu ta' prodotti mediċinali u għalhekk jikkontribwixxi għal-livell għoli tas-saħħa pubblika. Dawn għandhom ikunu suġġetti għal regoli inqas ibsin, bħal skadenzi iqsar għall-approvazzjoni. (10) Il-valutazzjoni tal-applikazzjoni għal prova klinika għandha tindirizza b'mod partikolari l-benefiċċji terapewtiċi u għas-saħħa pubblika ("rilevanza") u r-riskju u l-inkonvenjenzi mistennija għas-suġġett. Fir-rigward tar-rilevanza, għandhom jitqiesu għadd ta' aspetti, inkluż jekk il-prova klinika ġietx irrakkomandata jew imposta mill-awtoritajiet regolatorji responsabbli għall-valutazzjoni u l-awtorizzazzjoni tat-tqegħid fis-suq tal-prodotti mediċinali. (11) Il-proċedura ta' awtorizzazzjoni għandha tipprevedi l-possibbiltà li tiġi sospiża l-valutazzjoni sabiex l-isponser ikun jista' jindirizza l-mistoqsijiet jew il-kummenti mqajma matul il-valutazzjoni tad-dossier tal-applikazzjoni. It-tul ta' żmien massimu tas-sospensjoni għandu jirrifletti jekk il-prova klinika hijiex prova klinika b'livell baxx ta' intervent jew le. Barra minn hekk, għandu jiġi żgurat li, wara tmiem is-sospensjoni, ikun hemm dejjem żmien biżżejjed għall-valutazzjoni tal-informazzjoni addizzjonali ppreżentata. (12) Ċerti aspetti fl-applikazzjoni ta' prova klinika jirrigwardaw il-kwistjonijiet ta’ natura intrinsikament nazzjonali jew l-aspetti etiċi tal-prova klinika. Dawn il-kwistjonijiet ma għandhomx jiġu vvalutati b'kooperazzjoni fost l-Istati Membri kollha kkonċernati. (13) L-awtorizzazzjoni ta' prova klinika għandha tindirizza l-aspetti kollha fir-rigward tal-protezzjoni tas-suġġett u l-affidabbiltà u r-robustezza tad-dejta. Għalhekk, il-permess għat-twettiq ta' prova klinika għandu jkun parti minn deċiżjoni amministrattiva unika mill-Istat Membru kkonċernat. (14) Għandu jitħalla f'idejn l-Istat Membru kkonċernat li jiddetermina l-korp jew il-korpi xierqa biex ikunu involuti f'din il-valutazzjoni. Din id-deċiżjoni hija kwistjoni ta’ organizzazzjoni interna ta' kull Stat Membru. L-Istati Membri, meta jiddeterminaw il-korp jew il-korpi xierqa, għandhom jiżguraw l-involviment ta' persuni mhux professjonisti u tal-pazjenti. Dawn għandhom jiżguraw ukoll id-disponibbiltà tal-kompetenzi meħtieġa. Madankollu, fi kwalunkwe każ, u skont il-linji gwida internazzjonali, il-valutazzjoni għandha ssir b'mod konġunt minn numru raġonevoli ta' persuni li jkollhom kollettivament il-kwalifiki u l-esperjenza meħtieġa. Il-persuni li jivvalutaw l-applikazzjoni għandhom ikunu indipendenti mill-isponser, mill-istituzzjoni tas-sit tal-prova, u mill-investigaturi involuti, kif ukoll ħielsa minn kull influwenza żejda oħra. (15) Fil-prattika, meta jippreżentaw applikazzjoni għall-awtorizzazzjoni ta' prova klinika, l-isponsers mhux dejjem ikollhom ċertezza sħiħa dwar l-Istati Membri fejn tkun se titwettaq eventwalment il-prova klinika. Għandu jkun possibbli għall-isponsers li jippreżentaw applikazzjoni unikament abbażi tad-dokumenti vvalutati b'mod konġunt minn dawk l-Istati Membri fejn jista' jkun li titwettaq il-prova klinika. (16) L-isponser għandu jitħalla jirtira l-applikazzjoni għall-awtorizzazzjoni ta' prova klinika. Madankollu, sabiex jiġi żgurat it-tħaddim affidabbli tal-proċedura ta' valutazzjoni, l-applikazzjoni għall-awtorizzazzjoni ta' prova klinika għandha tiġi rtirata biss għall-prova klinika kollha. Għandu jkun possibbli għall-isponser li jippreżenta applikazzjoni ġdida għall-awtorizzazzjoni ta' prova klinika wara l-irtirar ta' applikazzjoni. (17) Fil-prattika, sabiex jintlaħqu l-miri tar-reklutaġġ jew għal raġunijiet oħra, l-isponsers jista’ jkollhom interess li jestendu l-prova klinika għal Stati Membri oħra wara l-awtorizzazzjoni inizjali tal-prova klinika. Għandu jiġi pprovdut mekkaniżmu ta' awtorizzazzjoni biex tkun tista' ssir din l-estensjoni, filwaqt li tiġi evitata r-rivalutazzjoni tal-applikazzjoni mill-Istati Membri kollha kkonċernati li kienu involuti fl-awtorizzazzjoni inizjali tal-prova klinika. (18) Normalment il-provi kliniċi jkunu suġġetti għal ħafna modifiki wara li jkunu ġew awtorizzati. Dawk il-modifiki jistgħu jirrigwardaw it-twettiq, it-tfassil, il-metodoloġija, il-prodott mediċinali awżiljarju jew investigattiv, jew l-investigatur jew is-sit tal-prova involut. Fejn dawk il-modifiki jkollhom impatt sostanzjali fuq is-sikurezza jew id-drittijiet tas-suġġetti jew fuq l-affidabbilta u r-robustezza tad-dejta ġġenerata waqt il-prova klinika, dawn għandhom ikunu suġġetti għal proċedura ta' awtorizzazzjoni simili għall-proċedura ta' awtorizzazzjoni inizjali. (19) Il-kontenut tad-dossier tal-applikazzjoni għall-awtorizzazzjoni ta' prova klinika għandu jiġi armonizzat sabiex jiġi żgurat li l-Istati Membri kollha jkollhom għad-dispożizzjoni tagħhom l-istess informazzjoni u biex jiġi ssemplifikat il-proċess ta' applikazzjoni għall-provi kliniċi. (20) Sabiex tiżdied it-trasparenza fil-qasam tal-provi kliniċi, id-dejta miksuba waqt il-prova klinika li tiġi ppreżentata b’sostenn għall-applikazzjoni ta' prova klinika, għandha tkun imsejs biss fuq il-provi kliniċi rreġistrati f'bażi ta' dejta aċċessibbli għall-pubbliku. (21) Għandu jitħalla f'idejn l-Istati Membri li jistabbilixxu r-rekwiżiti lingwistiċi għad-dossier tal-applikazzjoni. Sabiex jiġi żgurat li l-valutazzjoni tal-applikazzjoni għall-awtorizzazzjoni ta' prova klinika tiffunzjona mingħajr xkiel, l-Istati Membri għandhom jikkunsidraw il-possibbiltà li jadottaw, fid-dokumentazzjoni mhux maħsuba għas-suġġetti, lingwa li tinftiehem komunement fil-qasam mediku. (22) Id-dinjità tal-bniedem u d-dritt għall-integrità tal-persuna huma rikonoxxuti fil-Karta tad-Drittijiet Fundamentali tal-Unjoni Ewropea. B'mod partikolari, il-Karta tirrikjedi li kwalunkwe intervent fil-qasam tal-bijoloġija u l-mediċina ma jistax isir mingħajr il-kunsens liberu u informat tal-persuna kkonċernata. Id-Direttiva 2001/20/KE kienet tinkludi sett estensiv ta’ regoli għall-protezzjoni tas-suġġetti. Dawn ir-regoli għandhom jinżammu. Fir-rigward tar-regoli biex jiġi determinat ir-rappreżentant legali tal-persuni inabilitati u tal-minuri, dawn ivarjaw fost l-Istati Membri. Għaldaqstant, għandu jitħalla f'idejn l-Istati Membri biex jiddeterminaw ir-rappreżentant legali tal-persuni inabilitati u tal-minuri. (23) Dan ir-Regolament għandu jipprevedi regoli ċari dwar il-kunsens informat f'sitwazzjonijiet ta' emerġenza. Dawn is-sitwazzjonijiet huma marbuta ma' każijiet fejn, pereżempju, pazjent ikun sofra minn kundizzjoni medika għall-għarrieda ta' theddid għall-ħajja minħabba diversi trawmi, attakki ta' puplesija jew attakki tal-qalb, li jirrikjedu intervent mediku immedjat. Għal dawn il-każijiet, jista' jkun pertinenti intervent fi prova klinika li tkun għaddejja u li tkun diġà ġiet approvata. Madankollu, f'ċerti ċirkostanzi, minħabba li s-suġġett ma jkunx konxju u fin-nuqqas ta' rappreżentant legali disponibbli minnufih, ma jkunx possibbli li jinkiseb il-kunsens informat qabel l-intervent. Għaldaqstant, ir-Regolament għandu jistabbilixxi regoli ċari fejn dawn il-pazjenti jistgħu jiġu rreġistrati fil-prova klinika f'kundizzjonijiet stretti ħafna. Barra minn hekk, il-prova klinika msemmija għandha tirrigwarda direttament il-kundizzjoni medika li tikkawża l-impossibbiltà tal-pazjent li jagħti l-kunsens informat. Kull oġġezzjoni espressa qabel mill-pazjent għandha tiġi rrispettata, u għandu jinkiseb, kemm jista' jkun malajr, il-kunsens informat tas-suġġett jew tar-rappreżentant legali. (24) Bi qbil mal-linji gwida internazzjonali, il-kunsens liberu u informat tas-suġġett għandu jkun bil-miktub, ħlief f’sitwazzjonijiet eċċezzjonali. Dan għandu jkun imsejjes fuq informazzjoni li tkun ċara, rilevanti u tinftiehem mis-suġġett. (25) Sabiex il-pazjenti jkunu jistgħu jivvalutaw il-possibbiltajiet li jipparteċipaw fi prova klinika, u biex tkun tista' ssir sorveljanza effettiva tal-prova klinika mill-Istat Membru kkonċernat, il-bidu tal-prova klinika, it-tmiem tar-reklutaġġ għall-prova klinika u t-tmiem tal-prova klinika għandhom jiġu notifikati. Skond l-istandards internazzjonali, ir-riżultati tal-prova klinika għandha tiġi rrapportata lill-awtoritajiet kompetenti fi żmien sena mit-tmiem tal-prova klinika. (26) Sabiex l-isponser ikun jista' jivvaluta l-informazzjoni kollha potenzjalment rilevanti dwar is-sikurezza, l-investigatur għandu jinnotifikah dwar l-avvenimenti avversi serji kollha. (27) L-isponser għandu jivvaluta l-informazzjoni li tasal mill-investigatur, u jikkomunika lill-Aġenzija l-informazzjoni dwar is-sikurezza marbuta ma' avvenimenti avversi serji li huma suspettati li jipproduċu reazzjonijiet avversi serji mhux mistennija. (28) L-Aġenzija għandha tgħaddi din l-informazzjoni lill-Istati Membri biex dawn ikunu jistgħu jivvalutawha. (29) Il-membri tal-Konferenza Internazzjonali dwar l-Armonizzazzjoni tal-Ħtiġijiet Tekniċi għar-Reġistrazzjoni ta’ Farmaċewtiċi għall-Użu mill-Bniedem (ICH) qablu dwar sett dettaljat ta’ linji gwida dettaljati għall-prassi klinika tajba, li llum jirrappreżentaw l-istandard adottat internazzjonalment għat-tfassil, it-twettiq, ir-reġistrazzjoni u r-rappurtar tal-provi kliniċi, konsistenti mal-prinċipji li oriġinaw fid-Dikjarazzjoni ta' Ħelsinki tal-Assoċjazzjoni Medika Dinjija. Waqt it-tfassil, it-twettiq, ir-reġistrazzjoni u r-rappurtar tal-provi kliniċi, jistgħu jitqajmu mistoqsijiet speċifiċi rigward l-istandard ta' kwalità xierqa. F'każ bħal dan, il-linji gwida tal-ICH dwar il-prassi klinika tajba għandhom jintużaw bħala gwida għall-applikazzjoni tar-regoli stipulati f’dan ir-Regolament, b'kundizzjoni li ma hemm l-ebda gwida speċifika oħra maħruġa mill-Kummissjoni u li dawk il-linji gwida huma bla ħsara għal dan ir-Regolament. (30) It-twettiq ta' prova klinika għandu jiġi mmonitorjat adegwatament mill-isponser sabiex jiġu żgurati l-affidabbiltà u r-robustezza tar-riżultati. Il-monitoraġġ jista' wkoll jikkontribwixxi għas-sikurezza tas-suġġetti, filwaqt li jqis il-karatteristiċi tal-prova klinika u r-rispett tad-drittijiet fundamentali tas-suġġetti. Meta tiġi stabbilita l-firxa tal-monitoraġġ, għandhom jitqiesu l-karatteristiċi tal-prova klinika. (31) L-individwi involuti fit-twettiq tal-prova klinika, b'mod partikolari l-investigaturi u persunal ieħor fil-qasam tal-kura tas-saħħa, għandhom ikunu kwalifikati biżżejjed biex iwettqu l-kompiti tagħhom fi prova klinika u l-faċilitajiet fejn trid titwettaq il-prova klinika għandha tkun addattata għall-prova klinika. (32) Skont iċ-ċirkostanzi tal-prova klinika, il-prodotti mediċinali investigattivi u ċerti prodotti mediċinali awżiljarji għandhom ikunu jistgħu jiġu traċċati, sabiex jiġu żgurati s-sikurezza tas-suġġetti u r-robustezza u l-affidabbiltà tad-dejta. Għall-istess raġunijiet, dawk il-prodotti għandhom jinqerdu fejn meħtieġ u, skont iċ-ċirkostanzi tal-prova klinika, għandhom ikunu suġġetti għal kundizzjonijiet speċifiċi ta’ ħażna. (33) Waqt il-prova klinika, l-isponser jista' jsir konxju ta' ksur serju tar-regoli għat-twettiq tal-prova klinika. Dan għandu jiġi rrapportat lill-Istati Membri kkonċernati sabiex tittieħed azzjoni minn dawk l-Istati Membri, fejn ikun meħtieġ. (34) Minbarra r-rappurtar ta' reazzjonijiet avversi serji mhux mistennija suspettati, jistgħu jseħħu avvenimenti oħra li huma rilevanti f’termini tal-bilanċ bejn il-benefiċċji u r-riskji u li għandhom jiġu rrapportati f'waqthom lill-Istati Membri kkonċernati. (35) Fejn avvenimenti mhux mistennija jirrikjedu modifika urġenti tal-prova klinika, għandu jkun possibbli għall-isponser u għall-investigatur li jieħdu miżuri ta' sikurezza urġenti mingħajr ma jistennew awtorizzazzjoni minn qabel. (36) Sabiex jiġi żgurat li t-twettiq tal-prova klinika jkun konformi mal-protokoll, u biex l-investigaturi jkunu mgħarrfa dwar il-prodotti mediċinali investigattivi amministrati minnhom, l-isponser għandu jipprovdi lill-investigaturi b'fuljett tal-investigatur. (37) L-informazzjoni ġġenerata waqt il-prova klinika għandha tiġi rreġistrata, immaniġġata u maħżuna adegwatament sabiex jiġu żgurati d-drittijiet u s-sikurezza tas-suġġetti, ir-robustezza u l-affidabbiltà tad-dejta ġġenerata waqt il-prova klinika, ir-rappurtar u l-interpretazzjoni preċiżi, il-monitoraġġ effettiv mill-isponser u l-ispezzjoni effettiva mill-Istati Membri jew mill-Kummissjoni. (38) Sabiex tkun tista' tintwera l-konformità mal-protokoll u ma' dan ir-Regolament, l-isponser u l-investigatur għandhom iżommu master fajl għall-prova klinika, li jkun fih id-dokumentazzjoni rilevanti biex tkun tista' ssir sorveljanza effettiva (il-monitoraġġ mill-isponser u l-ispezzjoni mill-Istati Membri u mill-Kummissjoni). Il-master fajl għall-prova klinika għandu jiġi arkivjat kif xieraq biex tkun tista' ssir sorveljanza wara li tkun intemmet il-prova klinika. (39) Il-prodotti mediċinali maħsuba għall-provi tar-riċerka u l-iżvilupp jaqgħu barra l-kamp ta' applikazzjoni tad-Direttiva 2001/83/KE tal-Parlament Ewropew u tal-Kunsill tas-6 ta' Novembru 2001 dwar il-kodiċi tal-Komunità li għandu x’jaqsam ma’ prodotti mediċinali għall-użu mill-bniedem[19]. Prodotti mediċinali bħal dawn jinkludu prodotti mediċinali użati fil-kuntest ta' prova klinika. Dawn għandhom ikunu koperti minn regoli speċifiċi li jqisu l-pekuljaritajiet tagħhom. Meta jiġu stabbiliti dawn ir-regoli, għandha ssir distinzjoni bejn il-prodotti mediċinali investigattivi (il-prodott ittestjat u l-prodotti ta' referenza tiegħu, inklużi l-plaċebi) u l-prodotti mediċinali awżiljarji (il-prodotti mediċinali użati fil-kuntest ta' prova klinika iżda mhux bħala prodotti mediċinali investigattivi), bħall-prodotti mediċinali użati fit-trattament ta' bażi, l-aġenti reattivi, il-medikazzjoni ta' salvataġġ, jew dawk użati biex jiġu vvalutati l-punti tat-tmiem fi prova klinika. Il-prodotti mediċinali awżiljarji ma għandhomx jinkludu medikazzjonijiet konkomitanti, jiġifieri l-medikazzjonijiet mhux relatati mal-prova klinika u mhux rilevanti għat-tfassil tal-prova klinika. (40) Sabiex jiġu żgurati s-sikurezza tas-suġġetti u l-affidabbiltà u r-robustezza tad-dejta ġġenerata fi prova klinika, u sabiex tkun tista' ssir id-distribuzzjoni ta' prodotti mediċinali investigattivi u awżiljarji lis-siti tal-provi kliniċi madwar l-Unjoni, għandhom jiġu stabbiliti r-regoli dwar il-manifattura u l-importazzjoni ta' prodotti mediċinali investigattivi u awżiljarji. Bħalma diġà seħħ fil-każ tad-Direttiva 2001/20/KE, dawk ir-regoli għandhom jirriflettu r-regoli eżistenti dwar il-prassi tajba ta' manifattura għall-prodotti koperti mid-Direttiva 2001/83/KE. F’xi każijiet speċifiċi, għandu jkun possibbli li jiġu pprovduti derogi minn dawn ir-regoli sabiex jiġi ffaċilitat it-twettiq ta' prova klinika. Għaldaqstant, ir-regoli applikabbli għandhom jippermettu ċerta flessibbiltà, b'kundizzjoni li s-sikurezza tas-suġġetti, kif ukoll l-affidabbiltà u r-robustezza tad-dejta ġġenerata waqt il-prova klinika, ma jiġux kompromessi. (41) Il-prodotti mediċinali investigattivi u awżiljarji għandhom jiġu tikkettati kif xieraq sabiex jiġu żgurati s-sikurezza tas-suġġetti u l-affidabbiltà u r-robustezza tad-dejta ġġenerata waqt il-prova klinika, u biex tkun tista' ssir id-distribuzzjoni ta’ dawk il-prodotti lis-siti tal-provi kliniċi madwar l-Unjoni. Ir-regoli għall-ittikkettar għandhom jiġu adattati għar-riskji għas-sikurezza tas-suġġetti kif ukoll għall-affidabbiltà u r-robustezza tad-dejta ġġenerata waqt il-prova klinika. Fejn il-prodott mediċinali investigattiv jew awżiljarju jkun diġà tqiegħed fis-suq bħala prodott mediċinali awtorizzat skont id-Direttiva 2001/83/KE, bħala regola ġenerali ma għandu jkun meħtieġ l-ebda tikkettar addizzjonali għall-provi miftuħa. Barra minn hekk, hemm prodotti speċifiċi, bħal radjofarmaċewtiċi użati bħala prodott mediċinali investigattiv dijanjostiku, fejn ir-regoli ġenerali dwar l-ittikkettar mhumiex adegwati meta jitqies li l-użu ta' radjofarmaċewtiċi fil-provi kliniċi jseħħ f'ambjent ikkontrollat ferm. (42) Sabiex jiġu definiti b'mod ċar ir-responsabbiltajiet, il-kunċett ta' "sponser" ta' prova klinika, b'konformità mal-linji gwida internazzjonali, ġie introdott permezz tad-Direttiva 2001/20/KE. Dan il-kunċett għandu jinżamm. (43) Fil-prattika, jista' jkun hemm netwerks individwali u informali tar-riċerkaturi jew istituzzjonijiet tar-riċerka li jwettqu prova klinika b’mod konġunt. Dawn in-netwerks għandhom ikunu jistgħu jaġixxu bħala kosponsers tal-prova klinika. Sabiex ma jiddgħajjifx il-kunċett tar-responsabbiltà fi prova klinika, fejn prova klinika jkollha diversi sponsers, dawn għandhom ikunu kollha suġġetti għall-obbligi tal-isponser skont din ir-Regolament. Madankollu, il-kosponsers għandhom ikunu kapaċi jaqsmu r-responsabbiltajiet tal-isponser permezz ta' ftehim kuntrattwali. (44) L-isponser ta' prova klinika jistgħu jkunu stabbilit f'pajjiż terz. Sabiex jiġu ffaċilitati s-sorveljanza u l-kontroll, l-isponser li jkun stabbilit f’pajjiż terz għandu jaħtar persuna ta' kuntatt fl-Unjoni biex l-awtorità kompetenti tal-Istat Membru kkonċernat tkun tista' tikkomunika mal-isponser. Din il-persuna ta’ kuntatt tista’ tkun persuna ġuridika jew fiżika. (45) Fejn, waqt prova klinika, id-danni kkawżati lis-suġġett iwasslu għar-responsabbiltà ċivili jew kriminali tal-investigatur jew tal-isponser, il-kundizzjonijiet għar-responsabbiltà f'każijiet bħal dawn, inklużi l-kwistjonijiet ta' kawżalità u l-livell tad-danni u s-sanzjonijiet, għandhom jibqgħu jiġu rregolati mil-leġiżlazzjoni nazzjonali. (46) Fil-provi kliniċi bi prodotti mediċinali investigattivi li mhumiex awtorizzati, jew fejn l-intervent joħloq riskju mhux insinifikanti għas-sikurezza tas-suġġett, għandu jiġi żgurat il-kumpens għad-danni, debitament mitlub, skont il-liġijiet applikabbli. (47) Attwalment, tali kumpens għad-danni jiġi pprovdut permezz tal-assigurazzjoni. Din l-assigurazzjoni tista' tkopri d-danni li jridu jitħallsu lis-suġġett mill-isponser u mill-investigatur fil-każ tar-responsabbiltà stabbilita. Din tista' tikkumpensa wkoll lis-suġġett direttament mingħajr tiġi stabbilita min qabel ir-responsabbiltà tal-isponser jew tal-investigatur. L-esperjenza turi li s-suq tal-assigurazzjoni huwa żgħir u li l-ispejjeż tal-kopertura tal-assigurazzjoni huma sproporzjonatament għolja. Barra minn hekk, billi r-reġimi tar-responsabbiltà jvarjaw ħafna bejn l-Istati Membri, huwa diffiċli u ta' piż għall-isponser tal-prova multinazzjonali li jikseb l-assigurazzjoni skont dawk il-liġijiet nazzjonali. Għaldaqstant, kull Stat Membru għandu jistabbilixxi mekkaniżmu ta’ indemnifikazzjoni nazzjonali li tikkumpensa s-suġġetti skont il-liġijiet ta' dak l-Istat Membru. (48) L-Istat Membru kkonċernat għandu jingħata s-setgħa li jtemm kmieni, jissospendi jew jimmodifika prova klinika. (49) Sabiex tiġi żgurata l-konformità ma' dan ir-Regolament, l-Istati Membri għandhom ikunu kapaċi jwettqu l-ispezzjonijiet u għandu jkollhom kapaċitajiet ta' spezzjoni xierqa. (50) Il-Kummissjoni għandha tkun kapaċi tikkontrolla jekk l-Istati Membri jissorveljawx korrettament jew le l-konformità ma’ dan ir-Regolament. Barra minn hekk, il-Kummissjoni għandha tkun kapaċi tikkontrolla jekk is-sistemi regolatorji tal-pajjiżi terzi jiżgurawx jew le l-konformità mad-dispożizzjonijiet speċifiċi ta' dan ir-Regolament u tad-Direttiva 2001/83/KE dwar il-provi kliniċi mwettqa f'pajjiżi terzi. (51) Sabiex tissemplifika u tiffaċilita l-fluss tal-informazzjoni bejn l-isponsers u l-Istati Membri kif ukoll bejn l-Istati Membri, il-Kummissjoni għandha tistabbilixxi u żżomm bażi ta' dejta, li tkun aċċessibbli permezz ta' portal. (52) Il-bażi ta' dejta għandha tinkludi l-informazzjoni kollha rilevanti fir-rigward tal-prova klinika. Ma għandha tiġi rreġistrata l-ebda dejta personali tas-suġġetti tad-dejta li jipparteċipaw fi prova klinika, fil-bażi ta' dejta tal-UE. L-informazzjoni fil-bażi ta' dejta għandha tkun pubblika, sakemm ma jkunx hemm raġunijiet speċifiċi li jirrikjedu li ċerta informazzjoni ma għandhiex tiġi ppubblikata, sabiex jitħares id-dritt tal-individwu għall-ħajja privata u d-dritt għall-protezzjoni tad-dejta personali, rikonoxxuti mill-Artikoli 7 u 8 tal-Karta tad-Drittijiet Fundamentali tal-Unjoni Ewropea. (53) Fi Stat Membru, jista' jkun hemm diversi korpi involuti fl-awtorizzazzjoni tal-provi kliniċi. Sabiex ikun hemm koperazzjoni effettiva u effiċjenti bejn l-Istati Membri, kull Stat Membru għandu jaħtar punt ta’ kuntatt wieħed. (54) Il-proċedura tal-awtorizzazzjoni stabbilita f'dan ir-Regolament hija fil-biċċa l-kbira kkontrollata mill-Istati Membri. Madankollu, il-Kummissjoni għandha tappoġġa t-tħaddim tajjeb ta’ din il-proċedura, skont dan ir-Regolament. (55) Sabiex jitwettqu l-attivitajiet previsti f'dan ir-Regolament, l-Istati Membri għandhom jitħallew jimponu t-tariffi. Madankollu, l-Istati Membri ma għandhomx jeżiġu ħlasijiet multipli għall-korpi differenti li jivvalutaw, fi Stat Membru partikolari, l-applikazzjoni għall-awtorizzazzjoni ta' prova klinika. (56) Sabiex jiġu żgurati kundizzjonijiet uniformi għall-implimentazzjoni ta' dan ir-Regolament, għandhom jingħataw setgħat ta' implimentazzjoni lill-Kummissjoni sabiex din tadotta atti ta' implimentazzjoni b'rabta mal-ispezzjonijiet. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[20]. (57) Sabiex jiġi żgurat li l-informazzjoni u d-dokumentazzjoni ppreżentati f'applikazzjoni għall-awtorizzazzjoni ta' prova klinika jew għal modifika sostanzjali, jippermettu l-valutazzjoni tal-applikazzjoni fid-dawl tal-progress tekniku u tar-rekwiżiti regolatorji globali, u sabiex jiġi żgurat livell għoli ta' protezzjoni tas-suġġetti u tal-affidabbiltà u r-robustezza tad-dejta ġġenerata waqt il-prova klinika permezz ta' proċess tar-rappurtar dwar is-sikurezza li jiffunzjona tajjeb u permezz ta' rekwiżiti dettaljati għall-manifattura u l-ittikkettar tal-prodotti mediċinali użati fil-kuntest tal-prova klinika, il-Kummissjoni għandha tingħata s-setgħa li tadotta atti ddelegati skont l-Artikolu 290 tat-Trattat dwar il-Funzjonament tal-Unjoni Ewropea biex temenda l-lista ta’ dokumentazzjoni u informazzjoni li għandhom jiġu ppreżentati f'applikazzjoni għall-awtorizzazzjoni ta' prova klinika jew għal modifika sostanzjali, biex temenda l-aspetti tekniċi għar-rappurtar dwar is-sikurezza fil-kuntest tal-prova klinika, biex tadotta rekwiżiti dettaljati ta' prassi tajba ta' manifattura, u biex temenda l-lista tal-informazzjoni sabiex tidher fuq l-ittikkettar tal-prodotti mediċinali użati fil-kuntest tal-prova klinika. Huwa partikolarment importanti li l-Kummissjoni tagħmel il-konsultazzjonijiet xierqa waqt il-fażi tax-xogħol ta’ tħejjija, inkluż fil-livell ta’ esperti. Il-Kummissjoni, meta tħejji u tfassal l-atti ddelegati, għandha tiżgura trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (58) L-Artikolu 4(5) tad-Direttiva 2001/83/KE jipprovdi li l-leġiżlazzjoni nazzjonali li tipprojbixxi jew tirrestrinġi l-użu ta’ kwalunkwe tip speċifiku ta’ ċelloli tal-bniedem jew tal-annimali, fil-prinċipju, ma għandhiex tiġi affettwata minn dik id-Direttiva u mir-Regolamenti kollha msemmija hemmhekk. Bl-istess mod, dan ir-Regolament ma għandux jaffettwa l-leġiżlazzjoni nazzjonali li tipprojbixxi jew tirrestrinġi l-użu ta’ kwalunkwe tip speċifiku ta’ ċelloli tal-bniedem jew tal-annimali. Bħal fid-Direttiva 2001/83/KE, l-Istati Membri għandhom jikkomunikaw dawk id-dispożizzjonijiet nazzjonali lill-Kummissjoni. (59) Id-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta[21] tapplika għall-ipproċessar tad-dejta personali li jsir fl-Istati Membri, taħt is-sorveljanza tal-awtoritajiet kompetenti tal-Istati Membri, b'mod partikolari l-awtoritajiet indipendenti pubbliċi maħtura mill-Istati Membri u r-Regolament (UE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dak id-dejta[22], li japplika għall-ipproċessar tad-dejta personali li jsir mill-Kummissjoni u mill-Aġenzija fil-qafas ta' dan ir-Regolament, taħt is-sorveljanza tal-Kontrollur Ewropew għall-Protezzjoni tad-Dejta. (60) Bla ħsara għas-sistemi nazzjonali għall-ispejjeż u r-rimborż tat-trattamenti mediċi, is-suġġetti ma għandhomx ikunu obbligati jħallsu għal prodotti mediċinali investigattivi. (61) Il-proċedura tal-awtorizzazzjoni stabbilita f’dan ir-Regolament għandha tapplika kemm jista' jkun malajr, sabiex l-isponsers ikunu jistgħu jiksbu l-benefiċċji ta’ proċedura tal-awtorizzazzjoni ssemplifikata. Madankollu, sabiex ikunu jistgħu jiġu stabbiliti fil-livell tal-Unjoni, il-funzjonalitajiet estensivi tal-IT meħtieġa għall-proċedura tal-awtorizzazzjoni, huwa xieraq li jiġi previst perjodu raġonevoli qabel ma jibda japplika dan ir-Regolament. (62) Id-Direttiva 2001/20/KE għandha tiġi revokata biex jiġi żgurat li għat-twettiq tal-provi kliniċi fl-Unjoni, japplika biss sett wieħed ta' regoli. Sabiex tiġi ffaċilitata t-tranżizzjoni għar-regoli stipulati f'dan ir-Regolament, l-isponsers għandhom jitħallew jibdew u jwettqu l-prova klinika b’konformità mad-Direttiva 2001/20/KE matul perjodu tranżitorju. (63) Dan ir-Regolament huwa konformi mad-dokumenti prinċipali ta' gwida internazzjonali dwar il-provi kliniċi, bħall-aktar verżjoni riċenti (2008) tad-Dikjarazzjoni ta' Ħelsinki tal-Assoċjazzjoni Medika Dinjija u l-prassi klinika tajba, li għandha l-oriġini tagħha fid-Dikjarazzjoni ta' Ħelsinki. (64) Dan ir-Regolament huwa msejjes fuq il-bażi ġuridika doppja tal-Artikoli 114 u 168(4)(c) tat-TFUE. Dan jimmira li jikseb suq intern fir-rigward tal-provi kliniċi u tal-prodotti mediċinali għall-użu mill-bniedem, billi jqis bħala bażi l-livell għoli ta' protezzjoni tas-saħħa. Fl-istess waqt, dan ir-Regolament jistabbilixxi standards għoljin tal-kwalità u s-sikurezza għall-prodotti mediċinali biex iwieġeb għat-tħassib komuni dwar is-sikurezza fir-rigward ta' dawn il-prodotti. Iż-żewġ għanijiet huma segwiti simultanjament. Iż-żewġ għanijiet huma marbuta b'mod inseparabbli u wieħed mhuwiex sekondarju għall-ieħor: Fir-rigward tal-Artikolu 114 tat-TFUE, dan ir-Regolament jarmonizza r-regoli għat-twettiq tal-provi kliniċi fl-UE, u b'hekk jiżgura l-funzjonament tas-suq intern fid-dawl tat-twettiq tal-prova klinika f'diversi Stati Membri, l-aċċettabilità fl-Unjoni kollha tad-dejta ġġenerata waqt il-prova klinika u ppreżentata fl-applikazzjoni għall-awtorizzazzjoni ta' prova klinika oħra jew tat-tqegħid fis-suq ta' prodott mediċinali, u l-moviment liberu tal-prodotti mediċinali użati fil-kuntest ta' prova klinika. Fir-rigward tal-Artikolu 168(4)(c) tat-TFUE, dan ir-Regolament jistabbilixxi standards għoljin tal-kwalità u s-sikurezza tal-prodotti mediċinali billi jiżgura li d-dejta ġġenerata fil-provi kliniċi hija affidabbli u robusta, u b'hekk jiżgura li t-trattamenti u l-mediċini li suppost itejbu t-trattament tal-pazjenti jkunu msejsa fuq dejta affidabbli u robusta. Barra minn hekk, dan ir-Regolament jistabbilixxi standards għoljin tal-kwalità u s-sikurezza tal-prodotti mediċinali użati fil-kuntest tal-prova klinika, u b’hekk jiżgura s-sikurezza tas-suġġetti fil-prova klinika. (65) Dan ir-Regolament jirrispetta d-drittijiet fundamentali u josserva l-prinċipji rikonoxxuti b'mod partikolari mill-Karta tad-Drittijiet Fundamentali tal-Unjoni Ewropea u b’mod partikolari d-dinjità umana, l-integrità tal-persuna, id-drittijiet tat-tfal, ir-rispett għall-ħajja privata u tal-familja, il-protezzjoni tad-dejta personali u l-libertà tal-arti u x-xjenza. Dan ir-Regolament għandu jiġi applikat mill-Istati Membri b’konformità ma’ dawk id-drittijiet u l-prinċipji. (66) Billi l-għan ta’ dan ir-Regolament, jiġifieri li jiżgura li, fl-Unjoni kollha, id-dejta tal-prova klinika tkun affidabbli u robusta filwaqt li jiżgura s-sikurezza u d-drittijiet tas-suġġetti, ma jistax jinkiseb biżżejjed mill-Istati Membri u jista', minħabba l-iskala tal-miżura, jinkiseb aħjar fil-livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li hu meħtieġ biex jintlaħaq dak l-għan, ADOTTAW DAN IR-REGOLAMENT: Kapitolu I Dispożizzjonijiet ġenerali Artikolu 1 Il-kamp ta' applikazzjoni Dan ir-Regolament għandu japplika għall-provi kliniċi mwettqa fl-Unjoni. Ma għandux japplika għal studji mingħajr intervent. Artikolu 2 Id-definizzjonijiet Għall-finijiet ta' dan ir-Regolament, id-definizzjonijiet ta' "prodott mediċinali", "radjofarmaċewtiku", "reazzjoni ħażina", "reazzjoni ħażina serja", "l-imballaġġ immedjat" u "l-imballaġġ ta' barra" fl-Artikolu 1(2), (6), (11), (12), (23) u (24) tad-Direttiva 2001/83/KE għandhom japplikaw. Għandhom japplikaw ukoll id-definizzjonijiet li ġejjin: (1) "Studju kliniku": kwalunkwe investigazzjoni fir-rigward tal-bnedmin maħsuba (a) biex tiskopri jew tivverifika l-effetti kliniċi, farmakoloġiċi jew effetti farmakodinamiċi oħra ta' prodott mediċinali wieħed jew aktar; (b) biex tidentifika kwalunkwe reazzjoni avversa għal prodott mediċinali wieħed jew aktar; jew (c) biex tistudja l-assorbiment, id-distribuzzjoni, il-metaboliżmu u t-tneħħija ta' prodott mediċinali wieħed jew aktar; bl-għan li taċċerta s-sikurezza jew l-effikaċja tagħhom. (2) "Prova klinika": studju kliniku li jissodisfa kwalunkwe waħda mill-kundizzjonijiet li ġejjin: (a) il-prodotti mediċinali investigattivi mhumiex awtorizzati; (b) skont il-protokoll tal-istudju kliniku, il-prodotti mediċinali investigattivi ma jintużawx skont it-termini tal-awtorizzazzjoni ta' kummerċjalizzazzjoni tal-Istat Membru kkonċernat; (c) l-assenjazzjoni tas-suġġett għal strateġija terapewtika partikolari hija deċiża minn qabel u ma tidħolx fil-prassi klinika normali tal-Istat Membru kkonċernat; (d) id-deċiżjoni li jiġu preskritti l-prodotti mediċinali investigattivi tittieħed flimkien mad-deċiżjoni li jiġi inkluż is-suġġett fl-istudju kliniku; (e) il-proċeduri dijanjostiċi jew ta’ monitoraġġ flimkien mal-prassi klinika normali huma applikati għas-suġġetti. (3) "Prova klinika b'livell baxx ta' intervent": prova klinika li tissodisfa l-kundizzjonijiet kollha li ġejjin: (a) il-prodotti mediċinali investigattivi huma awtorizzati; (b) skont il-protokoll tal-prova klinika, il-prodotti mediċinali investigattivi jintużaw skont it-termini tal-awtorizzazzjoni ta' kummerċjalizzazzjoni jew l-użu tagħhom huwa trattament standard fi kwalunkwe wieħed mill-Istati Membri kkonċernati; (c) il-proċeduri dijanjostiċi jew ta' monitoraġġ addizzjonali ma joħolqux aktar minn riskju jew piż minimu addizzjonali għas-sikurezza tas-suġġetti meta mqabbla mal-prassi klinika normali fi kwalunkwe Stat Membru kkonċernat. (4) "Studju mingħajr intervent": studju kliniku għajr prova klinika; (5) "Prodott mediċinali investigattiv": prodott mediċinali li jkun qed jiġi ttestjat jew użat bħala referenza, inkluż bħala plaċebo, fi prova klinika; (6) "Prassi klinika normali": ir-reġim tat-trattament segwit tipikament għat-trattament, il-prevenzjoni jew id-dijanjożi ta' marda jew disturb; (7) "Prodott mediċinali investigattiv ta' terapija avvanzata": prodott mediċinali investigattiv li huwa prodott mediċinali investigattiv ta' terapija avvanzata kif definit fl-Artikolu 2(1) tar-Regolament (KE) Nru 1394/2007 tal-Parlament Ewropew u tal-Kunsill[23]; (8) "Prodott mediċinali awżiljarju": prodott mediċinali użat fil-kuntest ta' prova klinika, iżda mhux bħala prodott mediċinali investigattiv; (9) "Prodott mediċinali investigattiv awtorizzat": prodott mediċinali li jkun awtorizzat skont ir-Regolament (KE) Nru 726/2004, jew, fi kwalunkwe Stat Membru kkonċernat, skont id-Direttiva 2001/83/KE, irrispettivament mit-tibdil fl-ittikkettar tal-prodott mediċinali, li jintuża bħala prodott mediċinali investigattiv; (10) "Prodott mediċinali awżiljarju awtorizzat": prodott mediċinali li jkun awtorizzat skont ir-Regolament (KE) Nru 726/2004, jew, fi kwalunkwe Stat Membru kkonċernat, skont id-Direttiva 2001/83/KE, irrispettivament mit-tibdil fl-ittikkettar tal-prodott mediċinali, li jintuża bħala prodott mediċinali investigattiv; (11) "L-Istat Membru kkonċernat": l-Istat Membru fejn ġiet ippreżentata l-applikazzjoni għall-awtorizzazzjoni ta' prova klinika jew ta’ modifika sostanzjali, skont il-Kapitoli II u III ta' dan ir-Regolament; (12) "Modifika sostanzjali": kull tibdil lil kwalunkwe aspett tal-prova klinika li jsir wara n-notifika tad-deċiżjoni msemmija fl-Artikoli 8, 14, 19, 20 u 23 u li x'aktarx ikollu impatt sostanzjali fuq is-sikurezza jew id-drittijiet tas-suġġetti jew fuq l-affidabbiltà u r-robustezza tad-dejta ġġenerata waqt il-prova klinika; (13) "Sponser": individwu, kumpanija, istituzzjoni jew organizzazzjoni li tieħu r-responsabbiltà għall-bidu u għall-ġestjoni tal-prova klinika; (14) "Investigatur": individwu responsabbli għat-twettiq tal-prova klinika f'sit tal-prova klinika; (15) "Suġġett": individwu li jieħu sehem fi prova klinika, jew bħala riċevitur tal-prodott mediċinali investigattiv jew bħala kontroll; (16) "Minuri": suġġett li huwa, skont il-liġijiet tal-Istat Membru kkonċernat, taħt l-età tal-kompetenza legali li jagħti l-kunsens informat; (17) "Suġġett inabilitat": suġġett li, għal raġunijiet oħra għajr l-età tal-kompetenza legali li jagħti l-kunsens informat, ma jkunx legalment abilitat li jagħti l-kunsens informat skont il-liġijiet tal-Istat Membru kkonċernat; (18) "Rappreżentant legali": persuna fiżika jew ġuridika, awtorità jew korp li, skont il-liġi nazzjonali tal-Istat Membru kkonċernat, jagħti l-kunsens informat għal suġġett li jkun minuri jew inabilitat; (19) "Kunsens informat": proċess li permezz tiegħu s-suġġett jikkonferma volontarjament ir-rieda tiegħu jew tagħha li jipparteċipa fi prova partikolari, wara li jkun ġie informat dwar l-aspetti kollha tal-prova li huma rilevanti għad-deċiżjoni tas-suġġett li jipparteċipa; (20) "Protokoll": dokument li jiddeskrivi l-għanijiet, it-tfassil, il-metodoloġija, il-kunsiderazzjonijiet statistiċi u l-organizzazzjoni tal-prova klinika; (21) "Manifattura": manifattura totali u parzjali, kif ukoll il-proċessi varji tad-diviżjoni, l-imballaġġ, l-ittikkettar (inkluż is-satar); (22) "Bidu tal-prova klinika": l-ewwel att ta' reklutaġġ ta' suġġett potenzjali, sakemm mhux definit mod ieħor fil-protokoll; (23) "Tmiem tal-prova klinika": l-aħħar żjara tal-aħħar suġġett, sakemm mhux definit mod ieħor fil-protokoll; (24) "Waqfien temporanju tal-prova klinika": interruzzjoni tat-twettiq tal-prova klinika mill-isponser, fejn dan tal-aħħar ikollu l-ħsieb li jerġa' jibdiha; (25) "Sospensjoni tal-prova klinika": interruzzjoni tat-twettiq tal-prova klinika minn Stat Membru; (26) "Prassi klinika tajba": sett ta' rekwiżiti dettaljati tal-kwalità etika u xjentifika għat-tfassil, it-twettiq, il-prestazzjoni, il-monitoraġġ, l-awditjar, ir-reġistrazzjoni, l-analiżi u r-rappurtar tal-provi kliniċi, li jiżguraw li d-drittijiet, is-sikurezza u l-benessri tas-suġġetti jkunu protetti, u li d-dejta ġġenerata waqt il-prova klinika tkun affidabbli u robusta; (27) "Spezzjoni": l-att minn awtorità kompetenti mit-twettiq ta' reviżjoni uffiċjali tad-dokumenti, il-faċilitajiet, ir-rekords, l-arranġamenti dwar l-assigurazzjoni tal-kwalità, u kull riżorsa oħra meqjusa mill-awtorità kompetenti li hi marbuta mal-prova klinika u li tista' tkun tinsab fis-sit tal-prova, fil-faċilitajiet tal-isponser u/jew tal-organizzazzjoni ta' riċerka b'kuntratt, jew fi stabbilimenti oħra li l-awtorità kompetenti tqis xierqa li tispezzjona; (28) "Avveniment avvers": kull okkorrenza medika ta' dannu f'suġġett li jingħata prodott mediċinali u li mhux neċessarjament ikollu relazzjoni kawżali ma' dan it-trattament; (29) "Avveniment avvers serju": kull okkorrenza medika ta' dannu li fi kwalunkwe doża tirrikjedi kura kontinwa fi sptar jew ittawwal iż-żmien ta' kura li persuna tkun qed tagħmel fi sptar, tirriżulta f'diżabbiltà jew f'inkapaċità persistenti jew sinifikanti, jew tkun anomalija konġenitali jew difett mit-twelid, tqiegħed fil-periklu l-ħajja tas-suġġett jew tirriżulta f'mewt; (30) "Reazzjoni avversa serja mhux mistennija": reazzjoni avversa serja li n-natura, is-severità jew il-konsegwenza tagħha ma tkunx konsistenti mal-informazzjoni ta' referenza dwar is-sikurezza. Għall-finijiet ta' dan ir-Regolament, suġġett li jaqa’ taħt id-definizzjoni kemm ta' suġġett "minuri" kif ukoll "inabilitat" għandu jitqies bħala suġġett inabilitat. Artikolu 3 Il-prinċipju ġenerali Prova klinika tista' titwettaq biss jekk – id-drittijiet, is-sikurezza u l-benessri tas-suġġetti jkunu protetti; kif ukoll – id-dejta ġġenerata waqt il-prova klinika se tkun affidabbli u robusta. Kapitolu II Proċedura għall-awtorizzazzjoni ta' prova klinika Artikolu 4 L-awtorizzazzjoni minn qabel Prova klinika għandha tkun suġġetta għal awtorizzazzjoni skont dan il-Kapitolu. Artikolu 5 Il-preżentazzjoni tal-applikazzjoni 1. Sabiex jikseb l-awtorizzazzjoni, l-isponser għandu jippreżenta dossier tal-applikazzjoni lill-Istati Membri kkonċernati fejn beħsiebu jwettaq il-prova klinika, permezz tal-portal imsemmi fl-Artikolu 77 (minn hawn 'il quddiem il-"Portal tal-UE"). L-isponser għandu jipproponi wieħed mill-Istati Membri kkonċernati bħala l-Istat Membru relatur. Fejn l-Istat Membru propost bħala relatur ma jixtieqx ikun l-Istat Membru relatur, dan għandu jaqbel ma' Stat Membru ieħor ikkonċernat li dan tal-aħħar se jkun l-Istat Membru relatur. Jekk l-ebda Stat Membru kkonċernat ma jaċċetta li jkun l-Istat Membru relatur, l-Istat Membru propost bħala relatur għandu jkun l-Istat Membru relatur. 2. Fi żmien sitt ijiem wara l-preżentazzjoni tad-dossier tal-applikazzjoni, l-Istat Membru propost bħala relatur għandu jinnotifika lill-isponser, permezz tal-Portal tal-UE, dwar dawn li ġejjin: (a) jekk huwiex l-Istat Membru relatur jew liema Stat Membru ieħor ikkonċernat huwa l-Istat Membru relatur; (b) jekk il-prova klinika tidħolx fil-kamp ta' applikazzjoni ta’ dan ir-Regolament; (c) jekk l-applikazzjoni hijiex kompluta skont l-Anness I; (d) jekk il-prova klinika hijiex prova klinika b'livell baxx ta' intervent, fejn dan ġie ddikjarat mill-isponser. 3. Fejn l-Istat Membru propost bħala relatur ma jkunx innotifika lill-isponser fil-perjodu taż-żmien imsemmi fil-paragrafu 2, il-prova klinika li saret applikazzjoni għaliha għandha titqies li tidħol fil-kamp ta' applikazzjoni ta’ dan ir-Regolament, l-applikazzjoni għandha titqies kompluta, il-prova klinika għandha titqies bħala prova klinika b'livell baxx ta' intervent, jekk dan jiġi ddikjarat mill-isponser, u l-Istat Membru propost bħala relatur għandu jkun l-Istat Membru relatur. 4. Fejn l-Istat Membru propost bħala relatur isib li l-applikazzjoni ma tkunx kompluta, li l-prova klinika li saret applikazzjoni għaliha ma tidħolx fil-kamp ta' applikazzjoni ta’ dan ir-Regolament, jew li l-prova klinika mhijiex prova klinika b'livell baxx ta' intervent fejn dan jiġi ddikjarat mill-isponser, dan għandu jinforma b'dan lill-isponser permezz tal-Portal tal-UE u għandu jistabbilixxi perjodu massimu ta’ sitt ijiem għall-isponser biex jikkummenta jew ilesti l-applikazzjoni permezz tal-Portal tal-UE. Fejn l-isponser la pprovda kummenti u lanqas ma lesta l-applikazzjoni fil-perjodu taż-żmien imsemmi fl-ewwel subparagrafu, l-applikazzjoni għandha titqies li ġiet irtirata. Fejn l-Istat Membru propost bħala relatur ma jkunx innotifika lill-isponser skont il-puntiminn (a) sa (d) tal-paragrafu 2 fi żmien tlett ijiem mill-wasla tal-kummenti jew tal-applikazzjoni kompluta, l-applikazzjoni għandha titqies kompluta, il-prova klinika għandha titqies li tidħol fil-kamp ta' applikazzjoni ta' dan ir-Regolament, il-prova klinika għandha titqies bħala prova klinika b'livell baxx ta' intervent jekk dan jiġi ddikjarat mill-isponser, u l-Istat Membru propost bħala relatur għandu jkun l-Istat Membru relatur. 5. Għall-finijiet ta' dan il-Kapitolu, id-data li fiha l-isponser jiġi notifikat skont il-paragrafu 2 għandha tkun id-data ta' validazzjoni tal-applikazzjoni. Fejn l-isponser ma jiġix notifikat, id-data ta’ validazzjoni għandha tkun l-aħħar jum tal-perjodi taż-żmien imsemmija fil-paragrafi 2 u 4. Artikolu 6 Ir-rapport tal-valutazzjoni – L-aspetti koperti mill-Parti I 1. L-Istat Membru relatur għandu jivvaluta l-applikazzjoni fir-rigward tal-aspetti li ġejjin: (a) Il-konformità mal-Kapitolu V fir-rigward ta' dan li ġej: (i) Il-benefiċċji terapewtiċi u għas-saħħa pubblika previsti filwaqt li jitqies dan kollu li ġej: – il-karatteristiċi tal-prodotti mediċinali investigattivi u l-għarfien dwarhom; – ir-rilevanza tal-prova klinika, filwaqt li jitqies l-istat attwali tal-għarfien xjentifiku, u tal-eventwalità li l-prova klinika tkun ġiet rakkomandata jew imposta mill-awtoritajiet regolatorji responsabbli għall-valutazzjoni u l-awtorizzazzjoni tat-tqegħid fis-suq tal-prodotti mediċinali; – l-affidabbiltà u r-robustezza tad-dejta ġġenerata waqt il-prova klinika, filwaqt li jitqiesu l-approċċi statistiċi, it-tfassil tal-prova u l-metodoloġija (inkluż id-daqs tal-kampjun u l-każwalizzazzjoni, il-komparatur u l-punti tat-tmiem); (ii) Ir-riskji u l-inkonvenjenzi għas-suġġett, filwaqt li jitqies dan kollu li ġej: – il-karatteristiċi tal-prodotti mediċinali investigattivi u tal-prodotti mediċinali awżiljarji u l-għarfien dwarhom; – il-karatteristiċi tal-intervent imqabbla mal-prassi klinika normali; – il-miżuri ta' sikurezza, inklużi d-dispożizzjonijiet għall-miżuri għall-imminimizzar tar-riskju, il-monitoraġġ, ir-rappurtar dwar is-sikurezza, u l-pjan tas-sikurezza; – ir-riskju għas-saħħa tas-suġġett dovut għall-kundizzjoni medika li għaliha qed jiġi investigat il-prodott mediċinali investigattiv; (b) Il-konformità mar-rekwiżiti li jikkonċernaw il-manifattura u l-importazzjoni tal-prodotti mediċinali investigattivi u tal-prodotti mediċinali awżiljarji stabbiliti fil-Kapitolu IX; (c) Il-konformità mar-rekwiżiti tat-tikkettar stipulati fil-Kapitolu X; (d) Il-kompletezza u l-adegwatezza tal-fuljett tal-investigatur. 2. L-Istat Membru relatur għandu jfassal rapport tal-valutazzjoni. Il-valutazzjoni tal-aspetti msemmija fil-paragrafu 1 għandhom jikkostitwixxu l-Parti I tar-rapport tal-valutazzjoni. 3. Ir-rapport tal-valutazzjoni għandu jinkludi waħda mill-konklużjonijiet li ġejjin rigward l-aspetti indirizzati fil-Parti I tar-rapport tal-valutazzjoni: (a) it-twettiq tal-prova klinika huwa aċċettabbli fid-dawl tar-rekwiżiti stabbiliti f’dan ir-Regolament; (b) it-twettiq tal-prova klinika huwa aċċettabbli fid-dawl tar-rekwiżiti stabbiliti f'dan ir-Regolament, iżda suġġett għall-konformità ma’ kundizzjonijiet speċifiċi li għandhom jiġu elenkati speċifikament f'dik il-konklużjoni; (c) it-twettiq tal-prova mhuwiex aċċettabbli fid-dawl tar-rekwiżiti stabbiliti f'dan ir-Regolament. 4. L-Istat Membru relatur għandu jippreżenta l-Parti I tar-rapport tal-valutazzjoni, inkluża l-konklużjoni tiegħu, lill-isponser u lill-Istati Membri l-oħra kkonċernati fil-perjodi taż-żmien li ġejjin: (a) fi żmien għaxart ijiem mid-data tal-validazzjoni għall-provi kliniċi b'livell baxx ta' intervent; (b) fi żmien 25 jum mid-data tal-validazzjoni għall-provi kliniċi għajr il-provi klinċi b'livell baxx ta' intervent; (c) fi żmien 30 jum mid-data tal-validazzjoni għal kull prova klinika bi prodott mediċinali investigattiv għal terapiji avvanzati. Għall-finijiet ta' dan il-Kapitolu, id-data tal-valutazzjoni għandha tkun id-data li fiha jiġi ppreżentat ir-rapport tal-valutazzjoni lill-isponser u lill-Istati Membri l-oħra kkonċernati. 5. Sad-data tal-valutazzjoni, kull Stat Membru kkonċernat jista' jikkomunika lill-Istat Membru relatur kull kunsiderazzjoni rilevanti għall-applikazzjoni. L-Istat Membru relatur għandu jqis kif jixraq dawk il-kunsiderazzjonijiet. 6. Bejn id-data ta' validazzjoni u d-data ta' valutazzjoni, l-Istat Membru relatur jista', b'mod esklużiv, jitlob spejgazzjonijiet addizzjonali mingħand l-isponser, filwaqt li jqis il-kunsiderazzjonijiet imsemmija fil-paragrafu 5. Sabiex jikseb dawk l-ispjegazzjonijiet addizzjonali, l-Istat Membru relatur jista' jissosspendi l-perjodu taż-żmien imsemmi fil-paragrafu 4 għal massimu ta’ għaxart ijiem għall-provi kliniċi b'livell baxx ta' intervent u għal massimu ta’ 20 jum għall-provi għajr il-provi kliniċi b'livell baxx ta' intervent. Jekk, malli jaslu l-ispjegazzjonijiet addizzjonali, il-perjodu taż-żmien li jifdal għall-preżentazzjoni tal-Parti I tar-rapport tal-valutazzjoni jkun inqas minn tlett ijiem fil-każ ta' provi kliniċi b'livell baxx ta' intervent, u inqas minn ħamest ijiem għall-provi għajr il-provi kliniċi b'livell baxx ta' intervent, dan għandu jiġi estiż għal tlieta u ħamest ijiem rispettivament. Fejn l-isponser ma jipprovdix spjegazzjonijiet addizzjonali fil-perjodu taż-żmien stipulat mill-Istat Membru relatur skont it-tieni subparagrafu, l-applikazzjoni għandha titqies li ġiet irtirata. It-talba għal spjegazzjonijiet addizzjonali u l-ispjegazzjonijiet addizzjonali għandhom jiġu ppreżentati permezz tal-Portal tal-UE. 7. L-isponser jista’, b'inizjattiva tiegħu stess, ibiddel il-kontenut tal-applikazzjoni bejn id-data ta’ validazzjoni u d-data ta' valutazzjoni biss u għal raġunijiet ġustifikati kif xieraq biss. F'dan il-każ, l-Istat Membru relatur jista', skont safejn jasal it-tibdil fil-kontenut tal-applikazzjoni, jissospendi l-perjodu msemmi fil-paragrafu 4 għal massimu ta' 60 jum. Artikolu 7 Ir-rapport tal-valutazzjoni – L-aspetti koperti mill-Parti II 1. Kull Stat Membru kkonċernat għandu jivvaluta, għat-territorju tiegħu stess, l-applikazzjoni fir-rigward tal-aspetti li ġejjin: (a) il-konformità mar-rekwiżiti għall-kunsens informat kif stabbilit fil-Kapitolu V; (b) il-konformità tal-arranġamenti għall-premjazzjoni jew għall-kumpens lill-investigaturi u lis-suġġetti mar-rekwiżiti stabbiliti fil-Kapitolu V; (c) il-konformità tal-arranġamenti għar-reklutaġġ tas-suġġetti mar-rekwiżiti stabbiliti fil-Kapitolu V; (d) il-konformità mad-Direttiva 95/46/KE; (e) il-konformità mal-Artikolu 46; (f) il-konformità mal-Artikolu 47; (g) il-konformità mal-Artikolu 72; (h) il-konformità mar-regoli applikabbli għall-ġbir, il-ħżin u l-użu fil-ġejjieni tal-kampjuni bijoloġiċi tas-suġġett. Il-valutazzjoni tal-aspetti msemmija fl-ewwel subparagrafu għandha tikkostitwixxi l-Parti II tar-rapport tal-valutazzjoni. 2. Kull Stat Membru kkonċernat għandu jlesti l-valutazzjoni tiegħu fi żmien għaxart ijiem mid-data ta’ validazzjoni. Dan jista' jitlob, b'raġunijiet ġustifikati, spjegazzjonijiet addizzjonali mill-isponser rigward l-aspetti msemmija fil-paragrafu 1 biss f'dak il-perjodu taż-żmien. 3. Sabiex jikseb spjegazzjonijiet addizzjonali mingħand l-isponser, l-Istat Membru kkonċernat jista' jissospendi l-perjodu msemmi fil-paragrafu 2 għal massimu ta’ għaxart ijiem. Jekk, malli jaslu l-ispjegazzjonijiet addizzjonali, il-perjodu taż-żmien li jifdal biex titlesta l-valutazzjoni msemmija fil-paragrafu 1 ikun inqas minn ħamest ijiem, dan għandu jiġi estiż għal ħamest ijiem. Fejn l-isponser ma jipprovdix spjegazzjonijiet addizzjonali fil-perjodu taż-żmien stipulat mill-Istat Membru skont l-ewwel subparagrafu, l-applikazzjoni għandha titqies li ġiet irtirata. L-irtirar għandu japplika biss fir-rigward tal-Istat Membru kkonċernat. It-talba u l-ispjegazzjonijiet addizzjonali għandhom jiġu ppreżentati permezz tal-Portal tal-UE. Artikolu 8 Id-Deċiżjoni dwar il-prova klinika 1. Kull Stat Membru kkonċernat għandu jinnotifika lill-isponser permezz tal-Portal tal-UE dwar jekk il-prova klinika hijiex awtorizzata, jekk hijiex awtorizzata iżda suġġetta għal kundizzjonijiet, jew jekk l-awtorizzazzjoni hijiex rifjutata. In-notifika għandha ssir permezz ta' deċiżjoni waħda fi żmien għaxart ijiem mid-data tal-valutazzjoni jew fl-aħħar jum tal-valutazzjoni msemmija fl-Artikolu 7, skont liema minnhom tkun l-aktar tard. 2. Fejn il-konklużjoni fir-rigward tal-Parti I tar-rapport ta' valutazzjoni tal-Istat Membru relatur tkun li t-twettiq tal-prova klinika huwa aċċettabbli jew aċċettabbli iżda suġġett għal kundizzjonijiet, il-konklużjoni tal-Istat Membru kkonċernat għandha tkun l-istess bħal dik tal-Istat Membru relatur. Minkejja l-ewwel subparagrafu, l-Istat Membru kkonċernat jista' ma jaqbilx mal-konklużjoni tal-Istat Membru relatur fuq ir-raġunijiet li ġejjin biss: (a) id-differenzi sinifikanti fil-prassi klinika normali bejn l-Istat Membru kkonċernat u l-Istat Membru relatur li jistgħu jwasslu biex suġġett jirċievi trattament inferjuri meta mqabbel mal-prassi klinika normali; (b) il-ksur tal-leġiżlazzjoni nazzjonali msemmija fl-Artikolu 86. Fejn l-Istat Membru kkonċernat ma jaqbilx mal-konklużjoni fuq il-bażi tal-punt (a) tat-tieni subparagrafu, dan għandu jikkomunika n-nuqqas ta' qbil tiegħu, flimkien ma’ ġustifikazzjoni dettaljata msejsa fuq argumenti xjentifiċi u soċjoekonomiċi, u sommarju tagħhom, permezz tal-Portal tal-UE, lill-Kummissjoni, lill-Istati Membri kollha u lill-isponser. 3. Fejn, fir-rigward tal-Parti I tar-rapport tal-valutazzjoni, il-prova klinika tkun aċċettabbli jew aċċettabbli iżda suġġetta għal kundizzjonijiet, l-Istat Membru kkonċernat għandu jinkludi fid-deċiżjoni tiegħu l-konklużjoni tiegħu dwar il-Parti II tar-rapport tal-valutazzjoni. 4. Fejn l-Istat Membru kkonċernat ma jkunx innotifika lill-isponser bid-deċiżjoni tiegħu fil-perjodi taż-żmien imsemmija fil-paragrafu 1, il-konklużjoni dwar il-Parti I tar-rapport tal-valutazzjoni għandha titqies bħala d-deċiżjoni tal-Istat Membru kkonċernat dwar l-applikazzjoni għall-awtorizzazzjoni tal-prova klinika. 5. L-Istati Membri kkonċernati ma għandhomx jitolbu spjegazzjonijiet addizzjonali mingħand l-isponser wara d-data ta' valutazzjoni. 6. Għall-finijiet ta' dan il-Kapitolu, id-data tan-notifika għandha tkun id-data meta d-deċiżjoni msemmija fil-paragrafu 1 tiġi notifikata lill-isponser. Fejn l-isponser ma jkunx ġie notifikat skont il-paragrafu 1, id-data tan-notifika għandha tkun l-aħħar jum tal-perjodu taż-żmien previst fil-paragrafu 1. Artikolu 9 Il-persuni li jivvalutaw l-applikazzjoni 1. L-Istati Membri għandhom jiżguraw li l-persuni li jivvalidaw u jivvalutaw l-applikazzjoni ma jkollhomx kunflitti ta’ interess, ikunu indipendenti mill-isponser, mill-istituzzjoni tas-sit tal-prova u mill-investigaturi involuti, kif ukoll ikunu ħielsa minn kull influwenza żejda oħra. 2. L-Istati Membri għandhom jiżguraw li l-valutazzjoni ssir b'mod konġunt minn għadd raġonevoli ta' persuni li kollettivament ikollhom il-kwalifiki u l-esperjenza meħtieġa. 3. Fil-valutazzjoni, għandha titqies l-opinjoni ta’ mill-inqas persuna waħda li l-qasam ta' interess prinċipali tagħha ma jkunx xjentifiku. Għandha titqies l-opinjoni ta' mill-inqas pazjent wieħed. Artikolu 10 Il-kunsiderazzjonijiet speċifiċi għall-popolazzjonijiet vulnerabbli 1. Fejn is-suġġetti jkunu minuri, għandha tingħata kunsiderazzjoni speċifika lill-valutazzjoni tal-applikazzjoni għall-awtorizzazzjoni ta' prova klinika fuq il-bażi tal-kompetenza pedjatrika jew wara li jittieħed parir dwar il-problemi kliniċi, etiċi u psikosoċjali fil-qasam tal-pedjatrija. 2. Fejn is-suġġetti jkunu inabilitati, għandha tingħata kunsiderazzjoni speċifika lill-valutazzjoni tal-applikazzjoni għall-awtorizzazzjoni ta' prova klinika fuq il-bażi ta' kompetenza fil-marda rilevanti u fir-rigward tal-grupp ta' pazjenti kkonċernat jew wara li jittieħed parir dwar il-kwistjonijiet kliniċi, etiċi u psikosoċjali fil-qasam tal-marda rilevanti u fir-rigward tal-grupp ta' pazjenti kkonċernat. 3. Fl-applikazzjonijiet għall-awtorizzazzjoni tal-provi kliniċi msemmija fl-Artikolu 32, għandha tingħata kunsiderazzjoni speċifika liċ-ċirkostanzi tat-twettiq tal-prova klinika. Artikolu 11 Il-preżentazzjoni u l-valutazzjoni tal-applikazzjonijiet limitati għall-aspetti koperti mill-Parti I tar-rapport tal-valutazzjoni Fejn l-isponser jitlob hekk, l-applikazzjoni għall-awtorizzazzjoni tal-prova klinika, il-valutazzjoni tagħha u d-deċiżjoni għandhom ikunu limitati għall-aspetti koperti mill-Parti I tar-rapport tal-valutazzjoni. Wara n-notifika tad-deċiżjoni dwar l-aspetti koperti mill-Parti I tar-rapport tal-valutazzjoni, l-isponser jista' japplika għal awtorizzazzjoni limitata għall-aspetti koperti mill-Parti II tar-rapport tal-valutazzjoni. F’dan il-każ, dik l-applikazzjoni għandha tiġi vvalutata skont l-Artikolu 7 u l-Istat Membru kkonċernat għandu jinnotifika d-deċiżjoni tiegħu rigward il-Parti II tar-rapport tal-valutazzjoni skont l-Artikolu 8. Artikolu 12 L-irtirar L-isponser jista' jirtira l-applikazzjoni f'kull żmien sad-data tal-valutazzjoni. F’każ bħal dan, l-applikazzjoni tista' tiġi rtirata biss fir-rigward tal-Istati Membri kollha kkonċernati. Artikolu 13 Il-preżentazzjoni mill-ġdid Dan il-Kapitolu huwa bla ħsara għall-possibbiltà, wara rifjut tal-għoti ta' awtorizzazzjoni jew l-irtirar ta' applikazzjoni, li l-isponser jippreżenta applikazzjoni għal awtorizzazzjoni lil kwalunwe Stat Membru kkonċernat fejn beħsiebu jwettaq il-prova klinika. Dik l-applikazzjoni għandha titqies bħala applikazzjoni ġdida għall-awtorizzazzjoni ta' prova klinika oħra. Artikolu 14 Iż-żieda sussegwenti ta' Stat Membru kkonċernat 1. Fejn l-isponser jixtieq jestendi prova klinika awtorizzata għal Stat Membru ieħor (minn hawn 'il quddiem l-"Istat Membru kkonċernat"), l-isponser għandu jippreżenta dossier tal-applikazzjoni lil dak l-Istat Membru permezz tal-Portal tal-UE. L-applikazzjoni tista’ tiġi ppreżentata biss wara d-data tan-notifika tad-deċiżjoni tal-awtorizzazzjoni inizjali. 2. L-Istat Membru relatur għall-applikazzjoni msemmija fil-paragrafu 1 għandu jkun l-Istat Membru relatur għall-proċedura tal-awtorizzazzjoni inizjali. 3. L-Istat Membru addizzjonali kkonċernat għandu jinnotifika lill-isponser permezz tal-Portal tal-UE b'deċiżjoni waħda dwar jekk il-prova klinika hijiex awtorizzata, jekk hijiex awtorizzata iżda suġġetta għal kundizzjonijiet, jew jekk l-awtorizzazzjoni hijiex rifjutata fil-perjodi taż-żmien li ġejjin: (a) 25 jum mid-data tal-preżentazzjoni tal-applikazzjoni msemmija fil-paragrafu 1 għall-provi kliniċi b'livell baxx ta' intervent; (b) 35 jum mid-data tal-preżentazzjoni tal-applikazzjoni msemmija fil-paragrafu 1 għall-provi kliniċi għajr il-provi kliniċi b'livell baxx ta' intervent; (c) 40 jum mid-data tal-preżentazzjoni tal-applikazzjoni msemmija fil-paragrafu 1 għal kull prova klinika bi prodott mediċinali investigattiv ta' terapija avvanzata. 4. Fejn il-konklużjoni fir-rigward tal-Parti I tar-rapport ta' valutazzjoni tal-Istat Membru relatur tkun li t-twettiq tal-prova klinika huwa aċċettabbli jew aċċettabbli iżda suġġett għal kundizzjonijiet, il-konklużjoni tal-Istat Membru addizzjonali kkonċernat għandha tkun l-istess bħal dik tal-Istat Membru relatur msemmi fl-Artikolu 6(3). Minkejja l-ewwel subparagrafu, l-Istat Membru addizzjonali kkonċernat jista' ma jaqbilx mal-konklużjoni tal-Istat Membru relatur fuq ir-raġunijiet li ġejjin biss: (a) id-differenzi sinifikanti fil-prassi klinika normali bejn l-Istat Membru kkonċernat u l-Istat Membru relatur li jistgħu jwasslu biex suġġett jirċievi trattament inferjuri meta mqabbel mal-prassi klinika normali; (b) il-ksur tal-leġiżlazzjoni nazzjonali msemmija fl-Artikolu 86. Fejn l-Istat Membru addizzjonali kkonċernat ma jaqbilx mal-konklużjoni fuq il-bażi tal-punt (a) tat-tieni subparagrafu, dan għandu jikkomunika n-nuqqas ta' qbil tiegħu, flimkien ma’ ġustifikazzjoni dettaljata msejsa fuq argumenti xjentifiċi u soċjoekonomiċi, u sommarju tagħhom, permezz tal-Portal tal-UE, lill-Kummissjoni, lill-Istati Membri kollha u lill-isponser. 5. Bejn id-data tal-preżentazzjoni tal-applikazzjoni msemmija fil-paragrafu 1 u l-iskadenza tal-perjodu taż-żmien rilevanti msemmi fil-paragrafu 3, l-Istat Membru addizzjonali kkonċernat jista' jikkomunika lill-Istat Membru relatur kull kunsiderazzjoni rilevanti għall-applikazzjoni. 6. Bejn id-data tal-preżentazzjoni tal-applikazzjoni msemmija fil-paragrafu 1 u l-iskadenza tal-perjodu taż-żmien rilevanti msemmi fil-paragrafu 3, l-Istat Membru relatur jista', b'mod esklużiv, jitlob spjegazzjonijiet addizzjonali mill-isponser rigward il-Parti I tar-rapport tal-valutazzjoni, filwaqt li jqis il-kunsiderazzjonijiet imsemmija fil-paragrafu 5. Sabiex jikseb dawk l-ispjegazzjonijiet ulterjuri, l-Istat Membru relatur jista' jissosspendi l-perjodu taż-żmien rilevanti msemmi fil-paragrafu 3 għal massimu ta’ għaxart ijiem għall-provi kliniċi b'livell baxx ta' intervent u għal massimu ta’ 20 jum għall-provi għajr il-provi kliniċi b'livell baxx ta' intervent. Jekk, malli